Bekas Pengerusi BN P. Pinang mohon maaf kepada Guan Eng

Kes saman fitnah bekas Ketua Menteri Lim Guan Eng terhadap bekas Pengerusi Barisan Nasional (BN) Pulau Pinang Teng Chang Yeow berhubung artikel mengenai Pulau Jerejak selesai selepas Teng memohon maaf kepada Lim di Mahkamah Tinggi di sini hari ini.

Chang Yeow membacakan kenyataan maaf itu di hadapan Hakim Datuk Seri Tun Abd Majid Tun Hamzah.

“Saya dengan ini memohon maaf tanpa syarat kepada Lim Guan Eng dan menarik balik kenyataan yang saya buat dalam sidang media pada 15 Nov 2016, yang kemudiannya diterbitkan pada 16 Nov 2016 dalam The Star dengan kapsyen Pulau Jerejak Land Sale Questioned (Penjualan Tanah Pulau Jerejak Dipersoalkan); dalam THE STAR ONLINE dengan kapsyen, Pulau Jerejak Land Sale Questioned; Guan Ming Daily dengan kapsyen, Kes Menjual Tanah Pulau Jerejak; dan Sin Chew Daily dengan kapsyen, Hilang 80 juta Keuntungan Potensi.

“Saya kesal dengan kesusahan dan kesulitan yang dialami Lim Guan Eng akibat penerbitan perkara di atas,” katanya lapor Bernama.

Pada hari ini sepatutnya ditetapkan untuk pengurusan kes namun kedua-dua pihak bersetuju untuk menyelesaikannya melalui penghakiman persetujuan.

Guan Eng hadir di mahkamah dan diwakili peguam Datuk N. Mureli manakala Teng diwakili peguam Kek Boon Wei.

Hakim Tun Abd Majid kemudian merekodkan penghakiman persetujuan kes itu.

Di luar mahkamah, Mureli memaklumkan Chang Yeow selaku defendan akan membayar kos sebanyak RM75,000 (untuk kos Mahkamah Tinggi dan Mahkamah Rayuan) kepada Guan Eng selaku plaintif.

Pada April 2017, Lim memfailkan saman menamakan Chang Yeow, yang juga bekas Pengerusi Gerakan Pulau Pinang, Pengarang Berita Star Media Group Berhad David Tan dan wartawan Crystal Chiam Shiying selaku defendan.

Dalam pernyataan tuntutannya, Guan Eng mendakwa Chang Yeow telah memberi, membenarkan dan/atau menyebabkan kenyataan fitnah dan palsu itu ditulis dan disiarkan di akhbar dan laman web melalui defendan lain.

Beliau mendakwa defendan telah berniat jahat menerbitkan kenyataan berunsur fitnah dan palsu dalam artikel bertajuk ‘Pulau Jerejak Land Sale Questioned’ (Penjualan tanah Pulau Jerejak Dipersoalkan) bertarikh 16 Nov 2016, yang merujuk kepada plaintif (Lim).

Tindakan undang-undang Guan Eng terhadap defendan lain telah diselesaikan.


Perikatan ada kelebihan selepas BN, PH ketepikan prinsip masing-masing

Gelombang kemarahan rakyat kepada Barisan Nasional (BN) dan Pakatan Harapan (PH) bakal memasuki pusingan kedua menerusi Pilihan Raya Umum Ke-15 (PRU-15) bagi kerusi Parlimen Padang Serai dan Dewan Undangan Negeri (DUN) Tioman, Rabu depan (7 Disember 2022).

Ahli Majlis Pimpinan Tertinggi (MPT) Bersatu Datuk Seri Saifuddin Abdullah yakin pengundi di kedua-dua kawasan itu akan memberi sokongan kepada Perikatan Nasional, setelah BN dan PH, membelakangkan prinsip masing-masing.

Katanya perkembangan itu juga akan membawa kepada pembinaan momentum sokongan yang lebih kuat kepada Perikatan Nasional terutama di Kedah dan Pahang.

“Kita yakin walaupun ada main tolak-tolak antara calon BN dengan PH yang sudah berlaku di Tioman dan katanya akan berlaku di Padang Serai, saya tidak menjangka berlaku pertukaran undi (antara kedua-dua parti).

“Saya rasa mereka (pengundi) lebih kecewa (selepas) kemarahan pusingan pertama dalam pilihan raya lepas. Sekarang ini pusingan kedua, (jadi) bertambah sebab untuk dia marah.

“Yang pertama (marah) kepada BN yang salah guna kuasa. Sekarang dia marah sebab berkawan (BN-PH),” katanya kepada pemberita selepas hadir pada kempen calon Perikatan Nasional Padang Serai di Taman Mahsuri, Padang Serai.

Sebelum ini, PH yang melemparkan pelbagai tuduhan terhadap pemimpin BN, khususnya UMNO, membabitkan penyelewengan, rasuah dan ‘menyamun’ menerima parti itu bagi membentuk Kerajaan Persekutuan.

Sementara, UMNO pula sanggup bekerjasama dengan DAP dengan menggadai prinsip perjuangannya sendiri, selain mengetepikan suara akar umbi yang melaungkan ‘No Anwar No DAP’.

Dalam perkembangan sama, Saifuddin yang juga Pengerusi PN Pahang berkata, penerimaan sokongan daripada rakyat terhadap parti itu semakin meningkat disebabkan beberapa faktor termasuk ‘Parti Abah’ yang membawa prinsip Prihatin, Bersih dan Stabil.

“Orang masih ingat Abah (Tan Sri Muhyiddin Yassin), waktu kempen (sebelum ini) setengah orang keliru antara Perikatan Nasional dan BN, apabila katakan ini parti Abah orang faham, jadi maknanya imej itu masih kuat,“ katanya.


Kod berpakaian di universiti: ADUN DAP cuba racuni penampilan pelajar

Pengarah Biro Hal Ehwal Universiti Pemuda DAP, Ho Chi Yang didakwa cuba meracuni pelajar dengan doktrin bahawa kod pemakaian pakaian di universiti sekarang ini adalah kuno, selain mahukan perubahan yang boleh menyebabkan berlaku krisis identiti.

Ketua Penerangan Bersatu Kelantan, Bahari Mohamad Nor berkata Ahli Dewan Undangan Negeri (ADUN) Tanah Rata itu cuba mengambarkan kononnya universiti seakan-akan kolot dan mundur apabila mendenda pelajar yang memakai pakaian menyalahi peraturan.

“Saya merasa terpanggil membantah kenyataan Chi Yang yang mempersoalkan kod berpakaian yang kemas dan berprotokol bagi universiti yang mengenakan denda kepada pelajarnya yang terikut-ikut cara pemakaian yang datang daripada pihak luar.

“Yang mewarnakan rambut dan memakai terlalu banyak subang dengan mengambarkan kononnya universiti seakan akan kolot, mundur dan tidak menepati putaran masa yang saban hari semakin canggih dan maju.

“Ho cuba meracuni dengan doktrin bahawa kod pemakaian univesiti adalah kuno dan dalam masa yang sama bertentanga dengan sifat semulajadi manusia mahukan suatu pembaharuan yang menepati dengan arus kemodenan yang boleh menyebabkan berlakunya krisis identiti dalam diri masyarakat sehingga boleh menyebabkan salah tanggapan cara pemakaian.

“Apakah kita boleh membiarkan permakaian seksi dan ketat demi mengikut peredaran zaman di universiti?,” katanya dalam satu kenyataan hari ini.

Semalam, Chi Yang menggesa supaya Kementerian Pendidikan Tinggi dan universiti melonggarkan kod berpakaian.

Menurutya, pentadbiran kerajaan campuran baharu dipimpin Datuk Seri Anwar Ibrahim juga tidak mewajibkan pemakaian tali leher bagi ahli Kabinetnya, malahan Speaker Dewan Rakyat Datuk Johari Abdul juga berkata Ahli Parlimen tidak lagi diwajibkan memakai tali leher semasa sidang dewan.

Mengulas lanjut, Bahari berkata dalam sesebuah syarikat atau organisasi, termasuk institusi pendidikan seperti sekolah, kolej dan universiti awam atau swasta telah memang terdapat etika dan protokol yang melambangkan identiti seseorang yang terikat dengan institusi tersebut.

Bahkan, katanya fesyen dan keterampilan tersebut mencerminkan imej syarikat dan institusi yang maju dan terkehadapan dalam melaksanakan misi dan visinya.

“Begitu juga dengan pemakaian dalam universiti tidak menghalang secara mutlak untuk pelajar berfesyen dan berketerampilan kerana universiti itu sendiri yang menggalakkan pelajarnya untuk menampilkan apa yang terbaik dan yang elok dalam menzahirkan imej peribadi yang baik dan terhormat sebagai seorang pelajar yang terdidik dari hasil keluaran universitinya.

“Apatah lagi bersesuaian dengan universiti adalah tempat awam pelbagai bangsa yang pelbagai agama yang harus menghormati antara warganya,” katanya menggariskan tiga tujuan kod etika berpakaian iaitu:

(1) Menjaga keamanan diri dan kehormatan diri daripada berlaku fitnah ke atas diri dan universiti.

(2) Memberikan perlindungan kepada mereka kerana pakaian adalah salah satu proses menjaga diri daripada bencana, bahaya dan sakit.

(3) Membawa imej yang baik dan elok dalam menampakkan jati diri seorang pelajar dan universiti.


No way Bersatu, kata Zahid, UMNO bertanding secara solo

Selepas yakin UMNO dapat menyapu bersih semua kerusi, Presidennya, Datuk Seri Ahmad Zahid Hamidi, hari ini membuat keputusan parti itu tidak akan bekerjasama dengan Bersatu sekiranya Pilihan Raya Negeri (PRN) Melaka diadakan.

Kenyataan Zahid kepada Malaysia Kini hari ini sekali gus mengekalkan pendirian parti itu yang menolak untuk bersama Bersatu dalam berdepan Pilihan Raya Umum Ke-15 (PRU15) akan datang.

Suara Zahid sekarang ini adalah ‘suara UMNO’ kerana tidak ada siapa pun yang berani membantahnya, dan kenyataan beliau hari ini adalah kata putus parti itu.

Ketika menjawab soalan yang dikirim menerusi khidmat pesanan ringkas berkaitan kerjasama kedua-dua parti Melayu itu akan diteruskan, Zahid menjawab ringkas:

“Saya minta maaf … No way.”

Zahid juga dilaporkan memberitahu bahawa PRN Melaka adalah satu ujian bagi menunjukkan bahawa UMNO tidak memerlukan Bersatu untuk memenangi pilihan raya.

Beliau sebelum ini berkata Perhimpunan Agung UMNO 2020 telah membuat ketetapan tiada kerjasama dengan Bersatu pada PRU15.

“UMNO kekal bertanding dibawah panji Barisan Nasional (BN) bersama parti komponen dan rakannya yang masih setia kepada perjuangan gabungan ini.

“Saya yakin BN akan meraih sokongan deras rakyat selepas apa yang rakyat alami, rasai dan saksikan selepas PRU-14 berakhir pada 9 Mei 2018,” katanya.

Terdahulu, Timbalan Presiden UMNO Datuk Seri Mohamad Hasan juga tidak menolak parti tersebut tidak akan bekerjasama dengan mana-mana parti lain untuk menghadapi PRN Melaka dan akan bertanding secara solo.

Setiausaha Agung UMNO, Datuk Seri Ahmad Maslan juga berkata parti itu sudah kuat dan memiliki kelebihan yang jauh lebih ampuh untuk menewaskan musuh politik dalam PRN yang bakal diadakan kelak.

Kelmarin kerajaan Melaka pimpinan UMNO tumbang apabila empat Ahli Dewan Undangan Negeri (ADUN), termasuk dua daripada UMNO, menarik sokongan terhadap pentadbiran Datuk Seri Sulaiman Md Ali

Mereka adalah ADUN UMNO Sungai Udang Datuk Seri Idris Haron; Datuk Nor Azman Hassan (UMNO-Pantai Kundor); Datuk Noor Effandi Ahmad (Bersatu-Telok Mas); dan Datuk Norhizam Hassan Baktee (Bebas-Pengkalan Batu).

Susulan itu, Speaker Dewan Undangan Negeri (DUN) Melaka, Datuk Seri Ab Rauf Yusoh memaklumkan, pembubaran DUN Melaka, selepas mendapat perkenan Yang Dipertua Negeri, Tun Mohd Ali Rustam.


MIC tolak kerusi timbalan menteri ditawar Anwar

Parti komponen Barisan Nasional (BN), MIC, hari ini membuat keputusan menolak jawatan timbalan menteri dalam kerajaan gabungan Pakatan Harapan dan UMNO sebagai menghormati keputusan pengundi Pilihan Raya Umum Ke-15 (PRU-15).

Setiausaha Agung MIC R T Rajasekaran berkata perkara itu dipersetujui dalam mesyuarat Jawatankuasa Pusat MIC hari ini (Rabu, 7 Disember 2022).

“MIC bersetuju untuk tidak menerima jawatan timbalan perdana menteri. Moga perdana menteri menjalankan tugas dan tanggungjawab beliau dengan sempurna dan adil untuk semua kaum di Malaysia,” katanya menurut FMT.

Terdahulu, Datuk Seri Anwar Ibrahim menerusi perkongsian di laman Facebook beliau hari ini memaklumkan calon-calon bagi jawatan timbalan menteri akan dimuktamadkan dalam masa terdekat.

Beliau juga sekali lagi menegaskan MIC menyokong kerajaan yang diketuai Anwar seperti titah Yang di-Pertuan Agong.

Pada PRU-15 lalu, satu-satunya calon MIC yang menang ialah Timbalan Presiden M Saravanan iaitu di Parlimen Tapah.

Sebelum ini beliau adalah Menteri Sumber Manusia dalam Jemaah Menteri pentadbiran tan Sri Muhyiddin Yassin dan Datuk Seri Ismail Sabri Yaakob.

Baru-baru ini, Setiausaha Agung Pakatan Harapan, Saifuddin Nasution Ismail berkata, Naib Presiden MIC, C Sivaraj boleh diberikan peranan dalam kerajaan selepas menarik diri dalam pilihan raya Parlimen Padang Serai.

Terdapat laporan Sivaraj ditawarkan jawatan Senator sebagai balasan kerana menarik diri dalam pilihan raya itu. Ada spekulasi beliau ditawarkan jawatan timbalan menteri.


Covid-19: Wujud tanda awal kes bakal melonjak, 9 kluster baharu hari ini

Kementerian Kesihatan (KKM) memberi amaran tanda-tanda awal bahawa jangkitan Covid-19 di seluruh negara akan melonjak semula sudah kelihatan.

Sehubungan itu, Ketua Pengarah Kesihatan Tan Sri Dr Noor Hisham Abdullah menggesa orang ramai untuk terus patuh kepada prosedur operasi standard (SOP) yang telah ditetapkan.

Pada sidang media hari ini beliau berkata kebenaran rentas negeri tidak menjadi masalah kepada peningkatan kes baharu, sebaliknya perhimpunan beramai-ramai di tempat sempit menjadi punca Covid-19 tersebar.

“Rentas negeri tak ada masalah, yang jadi masalah ialah apabila kita berhimpun ramai-ramai di tempat sempit, berbual dalam jarak yang dekat.

“Itu yang menjadi punca utama tersebarnya Covid-19,” katanya.

Menurutnya, walaupun penularan dalam negara masih terkawal, indikator kadar kebolehjangkitan (R-Naught) yang meningkat kepada angka 1.0, mungkin merupakan tanda-tanda awal bakal berlakunya peningkatan jangkitan baharu.

“1.0 bermaksud kes akan mendatar, ia tidak menurun lagi. Kalau dahulu, 0.8 bermakna ada penurunan 20 peratus satu kitaran, tapi sekarang ia mendatar.

“Ini tanda-tanda awal kes mungkin akan melonjak naik, jadi Kementerian Kesihatan menyeru orang ramai yang pertama, kepatuhan kepada SOP,” katanya.

Terdahulu, beliau memaklumkan jangkitan baharu Covid-19 di seluruh negara dalam tempoh 24 jam sehingga 12 tengah hari tadi naik lagi buat empat hari berturut-turut, dengan mencatatkan 6,517 kes, berbanding 6,323 kes semalam.

Jumlah terbaharu itu menjadikan kumulatif positif sejak awal tahun lalu hingga tengah hari tadi meningkat kepada 2,535,338 kes. Bagaimanapun, sehingga semalam 2,435,459 pesakit Covid-19 disahkan sembuh.

Dalam perkembangan terbaharu, Dr Noor Hisham memaklumkan sembilan kluster baharu dikesan hari ini menjadikan keseluruhannya 5,837 kluster dengan 5,551 telah ditamatkan dan 286 masih aktif.

Beliau berkata daripada 6,517 kes harian yang dilaporkan pada hari ini, 125 kes atau 1.9 peratus membabitkan pesakit kategori 3, 4, dan 5, manakala selebihnya dalam kategori 1 dan 2.

Menurutnya seramai 544 pesakit kini dirawat di unit rawatan rapi dengan 269 daripadanya memerlukan alat bantuan pernafasan.


Ringgit lemah berbanding dolar, bursa pula dibuka tinggi

Nilai ringgit dibuka rendah berbanding dolar Amerika Syarikat (AS) pagi ini kerana para pelabur terus mencari perlindungan dengan mendapatkan mata wang yang lebih selamat, kata seorang peniaga.

Sementara, Bursa Malaysia pula dibuka tinggi sedikit pada urus niaga pagi Rabu, mengambil petunjuk daripada kerancakan pergerakan semalaman di Wall Street selepas konsensus pasaran menunjuk ke arah kelembapan inflasi pada suku akan datang

Pada jam 9.20 pagi, mata wang tempatan itu menyusut nilai kepada 4.3970/4005 berbanding dolar AS daripada penutupan hari Selasa iaitu 4.3945/3980, lapor Bernama.

Ketua Ekonomi Bank Islam Dr Mohd Afzanizam Abdul Rashid berkata ringgit akan terus berlegar pada paras semasa sementara kebimbangan terhadap langkah mengetatkan monetari seterusnya oleh Rizab Persekutuan Amerika Syarikat (Fed) dan kesan berikutnya ke atas ekonomi dijangka kekal dalam masa terdekat.

“Sementara itu, ekuiti-ekuiti penanda aras global adalah lebih tinggi kerana pelabur telah mula melihat nilainya apabila aset berisiko dikurangkan akibat pengetatan monetari yang agresif oleh Fed,” katanya kepada Bernama.

Namun begitu, ringgit diniagakan tinggi berbanding sekumpulan mata wang utama yang lain.

Mata wang tempatan menambah nilai berbanding pound Britain kepada 5.3894/3937 daripada penutup Selasa 5.4035/4078, dan meningkat berbanding dolar Singapura kepada 3.1706/1734 daripada 3.1738/1768.

Nilai ringgit turut naik berbanding euro kepada 4.6217/6254 daripada 4.6441/6478 dan mengukuh berbanding yen Jepun kepada 3.2281/2309 daripada 3.2448/2477 sebelumnya.

Sementara itu, pada 9.06 pagi, FTSE Bursa Malaysia KLCI (FBM KLCI) meningkat 0.07 mata kepada 1,457.95 daripada penutupan Selasa pada 1,457.88, sebelum kembali mencatat penurunan.

Indeks penanda aras dibuka 3.25 mata lebih kukuh pada 1,461.13.

Pergerakan harga dengan kaunter untung mendahului kaunter rugi 164 berbalas 113, manakala 235 kaunter tidak berubah, 1,763 tidak diniagakan dan 19 yang lain digantung.


Covid-19: Indonesia 4,857 kes, Singapura 7,581, Thailand 26,050

Kementerian Kesihatan Republik Indonesia (Kemkes) memaklumkan sebanyak 4,857 jangkitan baharu Covid-19 dikesan dalam tempoh 24 jam hingga 12 tengah hari Jumaat (25 Mac), turun berbanding 5,808 kes pada Khamis.

Jumlah terbaharu itu menjadikan kumulatif positif meningkat kepada 5,991,687 sejak pesakit pertama dijangkiti Covid-19 pada 2 Mac 2020 lalu.

Menurut Pasukan Petugas Covid-19, Jawa Barat kekal sebagai penyumbang tertinggi kes harian dengan 1,125 kes, diikuti Jakarta (890), Jawa Tengah (510), Banten (338), dan Jawa Timur (303 kes).

Jumlah pesakit yang sembuh juga meningkat sebanyak 14,710, menjadikan keseluruhan kes pulih kepada 5,691,220.

Jumlah pesakit yang meninggal dunia akibat komplikasi Covid-19 meningkat sebanyak 120 kes, menjadikan jumlah kematian mencecah 154,463 orang.

Dalam perkembangan sama, Singapura melaporkan 7,584 jangkitan baharu Covid-19 dalam tempoh 24 jam sehingga 12 tengah hari Jumaat, merangkumi 7,376 jangkitan tempatan dan 208 kes import.

Terdapat 13 kematian, menjadikan jumlah keseluruhan meningkat kepada 1,239 kes.

Seramai 826 pesakit masih dirawat di hospital, menurut statistik jangkitan terkini di laman web Kementerian Kesihatan (MOH) Singapura, dengan seramai 101 pesakit memerlukan bantuan oksigen.

MOH juga memaklumkan seramai 28 pesakit kini dirawat di unit rawatan rapi, meningkat berbanding 24 kes pada Khamis.

Sehingga kini, Singapura telah merekodkan 1,060,723 kes Covid-19 sejak permulaan wabak itu awal 2020 lalu.

Sementara itu, Kementerian Kesihatan Awam (PHM) Thailand pula melaporkan dalam tempoh sama sebanyak 26,050 jangkitan baharu dilaporkan dengan 36 daripadanya adalah pengembara luar.

Jumlah itu menjadikan kumulatif positif di Thailand mencecah 3,477,030 kes, termasuk 1,253,595 kes yang dikesan sejak 1 Januari 2022 lalu.

Seramai 3,208,271 pesakit telah sembuh, dan 244,111 masih dirawat di hospital. Jumlah kematian meningkat kepada 24,648 kes, apabila 69 pesakit Covid-19 meninggal dunia semalam.

Menurut Worldometer, kes positif Covid-19 di seluruh dunia meningkat kepada 478.26 juta pada Jumaat; dengan 413.09 juta daripadanya telah pulih; 59.04 juta kes aktif, termasuk 60,154 dalam keadaan kritikal; dan 6.13 juta telah meninggal dunia. – Agensi


[KEMAS KINI] 212 pesakit Covid-19 meninggal

Kementerian Kesihatan (KKM) memaklumkan seramai 212 pesakit Covid-19 yang dirawat di seluruh negara meninggal dunia dalam tempoh 24 jam sehingga 12 tengah hari tadi.

Daripada jumlah itu, 26 membabitkan bukan warganegara Malaysia. Pada masa sama 16 kes meninggal dunia sebelum dibawa ke hospital atau ‘Brought In Death’ (BID) turut dilaporkan.

Mengikut data dikeluarkan KKM Johor, Kedah, Pahang, Sabah, dan Negeri Sembilan mencatatkan peningkatan jumlah kematian

Ketua Pengarah Kesihatan Tan Sri Dr Noor Hisham Abdullah berkata angka itu menjadikan keseluruhan kes kematian sejak negara dilanda pandemik Covid-19 kepada 10,961 kes.

Pada masa sama beliau berkata jumlah pesakit yang disahkan sembuh adalah sebanyak 15,187 kes menjadikan kumulatif 1,041,585 kes sembuh berbanding jumlah kumulatif positif sejak awal tahun lalu sebanyak 1,279,776 kes.

“Sebanyak 227,230 kes masih aktif, manakala 1,095 pesakit kini masih dirawat di unit rawatan rapi dengan 579 memerlukan bantuan alat pernafasan,” katanya.

Terdahulu beliau memaklumkan jumlah jangkitan baharu Covid-19 turun lagi buat hari ketiga hari ini apabila merekodkan 17,236 kes, berbanding kali terakhir paling tinggi direkodkan pada 6 Ogos lalu sebanyak 20,889 jangkitan.

Jumlah ini termasuk 2,782 kes yang turut membabitkan bukan warganegara Malaysia. Semalam sebanyak 18,688 kes positif direkodkan, manakala 19,257 dilaporkan pada Sabtu.

Dr Noor Hisham berkata daripada kes baharu yang dilaporkan hari ini, sebanyak 372 kes atau 2.2 peratus adalah daripada kategori 3, 4 dan 5, manakala 16,864 kes (97.8 peratus) lagi adalah terdiri daripada kategori 1 dan 2.

“Secara keseluruhan, hanya 4,556 kes (26.4 peratus) daripada jumlah kes yang dilaporkan pada hari ini mempunyai sejarah imunisasi Covid-19,” katanya.

Mengenai kadar kebolehjangkitan beliau berkata berdasarkan data terkini pada 8 Ogos 2021, nilai RT Malaysia adalah sebanyak 1.07.
Negeri yang mencatatkan nilai RT yang tertinggi adalah Kelantan (nilai RT 1.25) diikuti oleh Terengganu (nilai RT 1.19), dan Sabah (nilai RT 1.17). Semua negeri mencatatkan RT melebihi 1.0 kecuali Wilayah Persekutuan Labuan dan Perlis, katanya.

Sementara itu Dr Noor Hisham memaklumkan 36 kluster baharu turut dikesan dalam tempoh 24 jam itu menjadikan keseluruhannya 3,974 kluster dengan 2,742 telah ditamatkan, manakala 1,232 lagi masih aktif.

Daripada jumlah kluster itu, 19 membabitkan jangkitan di tempat kerja, komuniti (13 kluster), dua kluster pusat tahanan di Kelantan dan Pulau Pinang, satu kluster keagamaan (Johor) dan satu kluster kumpulan berisiko tinggi (Kedah).

Daripada jumlah kluster tempat kerja, lapan dilaporkan di Johor, Selangor (empat), Kedah (dua) dan masing-masing satu di Kelantan, Perlis, Pulau Pinang, Sarawak, dan Terengganu.

Manakala lapan kluster komuniti dikesan di Kelantan, Pahang (tiga), dan masing-masing satu di Selangor dan Johor.


2,672 mangsa banjir ditempatkan di 20 PPS lima negeri pagi ini

Jumlah mangsa banjir yang ditempatkan di pusat pemindahan sementara (PPS) di lima negeri sehingga jam 7 pagi ini (Rabu, 14 Disember 2022) kini mencecah 2,672 orang, daripada 809 keluarga.

Menurut Agensi Pengurusan Bencana Negara (NADMA) sehingga pagi ini 20 PPS masih dibuka bagi menempatkan mangsa banjir di 12 daerah di Perak, Kelantan, Terengganu, Pahang dan Johor.

Di Kelantan, tujuh PPS dibuka di Pasir Mas bagi menempatkan 2,018 mangsa daripada 635 keluarga yang terjejas akibat banjir di beberapa mukim.

Seramai 712 mangsa daripada 226 keluarga ditempatkan di PPS SK Tok Deh; diikuti PPS SK Gual Periok (544 mangsa, 149 keluarga); SK Kubang Gual (251 mangsa, 96 keluarga); SK Sri Kiambang (234 mangsa, 75 keluarga); PPS Putat Tujoh (157 mangsa, 52 keluarga); Masjid Mukim Padang Licin (73 mangsa, 22 keluarga); dan PPS SK Kedai Tanjung (47 mangsa, 15 keluarga).

Di Pahang, seramai 387 mangsa banjir daripada 98 keluarga di tempatkan di empat PPS yang melibatkan daerah Bera, Pekan dan Temerloh.

Seramai 210 mangsa daripada 52 keluarga ditempatkan di PPS SMK Seri Semantan, Temerloh; diikuti PPS SK Sinar Mutiara, Pekan (142 mangsa, 36 keluarga); SK Seri Buntar , Bera (26 mangsa, tujuh keluarga); dan SK Kerayong, Bera (sembilan mangsa, tiga keluarga).

Di Perak, seramai 147 mangsa banjir dripada 39 keluarga ditempatkan di empat PPS di Hilir Perak, Manjung, Muallim, dan Perak Tengah.

Ia melibatkan 93 mangsa daripada 24 keluarga yang dipindahkan ke PPS Dewan SMART Batu 4, Hilir Perak; diikuti PPS SAR Padang Serai, Manjung (28 mangsa, tujuh keluarga); Dewan SK Slim River, Muallim (15 mangsa, lima keluarga); dan Dewan Orang Ramai Kampung Tersusun Teluk Memali, Perak Tengah (11 mangsa, tiga keluarga).

Di Terengganu, 69 mangsa daripada 22 keluarga dipindahkan ke tiga PPS di daerah Besut, Kuala Terengganu dan Setiau sejak 9 Disember lalu.

Seramai 55 mangsa banjir daripada 18 keluarga dipindahkan ke PPS SK Atas Tol di Kuala Terengganu; diikuti PPS Balairaya Kampung Pantai (12 mangsa, tiga keluarga); dan PPS Surau Kampung Nyatoh, Setiu (dua mangsa, satu keluarga).

Di Johor, seramai 51 mangsa daripada 15 keluarga dipindahkan di dua PPS di Segamat melibatkan Balairaya Kampung Batu Badak (28 mangsa, 10 keluarga); dan Balairaya Kampung Kuala Paya (23 mangsa, lima keluarga).


[KEMAS KINI] Hanya tinggal 982 pesakit Covid-19 di ICU

Sebanyak 339 pesakit Covid-19 dilaporkan meninggal dunia dalam tempoh 24 jam sehingga 12 tengah hari tadi, turut sedikit berbanding kes kematian tertinggi yang dicatatkan semalam sebanyak 393 pesakit.

Jumlah kematian dalam tempoh itu turut membabitkan 50 pesakit rakyat asing. Selain itu, 99 kes meninggal dunia sebelum dibawa ke hospital (BID) yang turut melibatkan 25 warganegara asing, turut dilaporkan dalam tempoh itu.

Ketua Pengarah Kesihatan Tan Sri Dr Noor Hisham Abdullah berkata angka itu menjadikan kumulatif keseluruhan kematian sejak pandemik Covid-19 melanda negara awal tahun lalu meningkat kepada 15,550 kes.

Beliau berkata dalam tempoh 24 jam itu juga 21,877 pesakit disahkan sembuh menjadikan keseluruhannya 1,381,668 pesakit sembuh daripada 1,662,913 individu yang dijangkiti.

“Sebanyak 265,695 kes masih aktif. Daripada jumlah itu, 982 pesakit masih dirawat di unit rawatan rapi (ICU) dengan 470 pesakit memerlukan bantuan alat pernafasan,” katanya.

Jumlah kes sembuh dalam tempoh 24 jam sehingga 12 tengah hari 27 Ogos 2021.

Terdahulu beliau memaklumkan sebanyak 22,070 lagi jangkitan baharu dikesan di seluruh negara dalam tempoh 24 jam itu dengan tujuh negeri mencatatkan peningkatan. Ini termasuk 3,230 pesakit bukan warganegara Malaysia.

Katanya, daripada keseluruhan kes harian yang dilaporkan hari ini, sebanyak 412 kes atau 1.9 peratus adalah daripada kategori 3, 4 dan 5, manakala 21,658 kes (98.1 peratus) lagi adalah terdiri daripada kategori 1 dan 2.

“Ini adalah berdasarkan keadaan klinikal kes semasa baharu didiagnosa Covid-19. Ada di antara kes kekal di kategori yang sama sepanjang tempoh jangkitan, namun ada juga yang berubah status kesihatan kes sama ada bertambah baik ke kategori lebih rendah atau merosot ke kategori lebih tinggi.

“Secara keseluruhan, 17,029 kes (77.2 peratus) daripada jumlah kes yang dilaporkan pada hari ini tiada atau tidak lengkap vaksinasi,” katanya.

Mengenai kadar kebolehjangkitan, beliau berkata, berdasarkan data terkini pada 26 Ogos 2021, nilai RT Malaysia adalah sebanyak 1.02.

“Negeri yang mencatatkan nilai RT yang tertinggi adalah Perlis (nilai RT 1.23), diikuti oleh Sarawak (nilai1.20), dan Sabah (nilai RT 1.19). Semua negeri mencatatkan nilai RT melebihi 1.0 kecuali Selangor, Wilayah Persekutuan Kuala Lumpur, Wilayah Persekutuan Putrajaya, Wilayah Persekutuan Labuan, dan Negeri Sembilan,” katanya.

Dr Noor Hisham juga berkata, Kementerian Kesihatan (KKM) mengesan 28 kluster baharu, menjadikan keseluruhannya 4,611 kluster dengan 3,144 telah ditamatkan dan 1,467 lagi masih aktif.

Katanya 15 daripada kluster hari ini dikesan dalam komuniti, tempat kerja (12) dan satu kluster pusat tahanan di Kuala Selangor, Selangor.

“Tujuh daripada kluster komuniti dikesan di Sarawak, Kelantan (lima), dan masing-masing satu di Terengganu, Pahang dan Johor.

“Empat kluster tempat kerja pula dikesan di Pulau Pinang, Selangor (tiga), masing-masing dua di Sarawak dan Pahang, dan satu di Johor,” katanya.


Bekas pembaca berita stesen Tv dilaporkan hilang, belum dijumpai

Bekas pembaca berita sebuah stesen televisyen, Zalina Shaharah Azman yang dilaporkan hilang sejak November tahun lepas masih tidak dapat dijumpai walaupun segala usaha mencari telah dilakukan.

Ketua Polis Daerah Shah Alam, ACP Mohd Iqbal Ibrahim dalam satu kenyataan hari ini berkata pihaknya menerima laporan daripada anak lelakinya, Mikhael Norman, 33 berkenaan kehilangan ibunya pada 29 Nov tahun lepas, lapor Bernama.

Zalina Shaharah, 58 dilaporkan hilang ketika Mikhael cuba menghubunginya sejak 24 Nov 2021 bagi memaklumkan datuk pengadu telah dimasukkan ke hospital, namun wanita itu tidak dapat dihubungi.

“Pada 29 Nov 2021, pengadu dan pak ciknya sampai di rumah ibunya di Seksyen 3, Shah Alam dan mendapati kereta ibunya berada di rumah,” katanya.

Katanya pemeriksaan di rumah Zalina yang dipercayai tinggal seorang diri mendapati keadaan di dalam rumah tidak tersusun namun mangsa tiada di rumah.

“Turut ditemui beg duit milik ibu pengadu mengandungi kad pengenalan, lesen memandu, kad bank, kad kredit, wang tunai RM600 serta kunci kereta,” katanya.

Beliau berkata segala usaha mencari telah dilakukan namun gagal menemui wanita itu.

Katanya polis membuat hebahan kepada orang awam untuk membantu siasatan dengan ciri-ciri mangsa adalah berketinggian 158 sm, berat 60kg, berkulit hitam manis dan berbadan kurus.

Orang ramai boleh menghubungi Pegawai Penyiasat Kes Sarjan Sabturia Lorong atau Balai Polis Seksyen 6 Shah Alam di talian 03-55194622 jika mempunyai maklumat.


Pemimpin UMNO, BN tercorot dalam kajian tokoh boleh dipercayai: UUM

Kepemimpinan tertinggi UMNO dan Barisan Nasional (BN) berada dalam kalangan tercorot dalam satu kajian tahap kebolehpercayaan membabitkan 13 pemimpin politik, yang dijalankan Universiti Utara Malaysia (UUM), baru-baru ini.

Kajian ‘Sentimen Masyarakat terhadap Pilihan Raya Umum Ke-15 (PRU15) di Malaysia’ dilakukan Pusat Pengujian, Pengukuran dan Penilaian (CeTMA) UUM itu membabitkan 2,716 responden.

Bekas Perdana Menteri yang juga Pengerusi Perikatan Nasional Tan Sri Muhyiddin Yassin disifatkan tokoh paling dipercayai dalam kalangan 13 pemimpin politik negara.

Dalam kajian itu Muhyiddin memperoleh markah kebolehpercayaan sebanyak 20 peratus berbanding tokoh lain.

Menurut kajian itu, Perdana Menteri yang juga Naib Presiden UMNO Datuk Seri Ismail Sabri Yaakob menduduki tempat keenam apabila 9.5 peratus daripada responden itu mempercayai beliau.

Pengerusi Pakatan Harapan (PH), Datuk Seri Anwar Ibrahim adalah tokoh kedua paling dipercayai dengan memperoleh markah 19.2 peratus.

Menariknya kajian itu mendapati, walaupun berada di dalam penjara, bekas Perdana Menteri Datuk Seri Najib Razak adalah tokoh ketiga paling dipercayai berbanding pemimpin UMNO yang lain.

Najib memperoleh 11.3 peratus markah kebolehpercayaan menerusi kajian yang dijalankan mulai 6 September hingga 5 November 2022.

Presiden PAS, Tan Sri Abdul Hadi Awang pula merupakan tokoh keempat paling dipercayai dengan memperoleh 10.3 peratus, manakala Pengerusi Gerakan Tanah Air Tun Dr Mahathir Mohamad di tempat kelima (10.2 peratus).

Bekas Timbalan Perdana Menteri, Datuk Seri Dr Wan Azizah Wan Ismail merupakan satu-satunya tokoh wanita dipercayai yang termasuk dalam senarai berkenaan dan beliau memperoleh 5.9 peratus.

Tokoh-tokoh lain adalah Presiden Parti Warisan, Datuk Seri Mohd Shafie Apdal (1.4 peratus); Presiden Parti Amanah Negara, Mohamad Sabu (1.3 peratus); dan Pengerusi DAP, Lim Guan Eng (1.3 peratus).

Presiden UMNO yang juga Pengerusi Barisan Nasional, Datuk Seri Dr Ahmad Zahid Hamidi memperoleh markah kebolehpercayaan sebanyak 0.8 peratus daripada 2,176 responden yang ditanya, manakala Presiden MIC, Tan Sri SA Vigneswaran (0.2 peratus) dan Presiden MCA, Datuk Seri Dr Wee Ka Siong (0.1 peratus).


Thailand siasat pesawat Thai AirAsia mendarat di landasan salah

Pihak Berkuasa Penerbangan Awam Thailand (CAAT) sedang menyiasat insiden penerbangan Thai AirAsia yang mendarat di landasan bukan ditetapkan di Lapangan Terbang Antarabangsa Don Mueang awal bulan ini.

Bagaimanapun, tiada kecederaan serius dilaporkan dalam insiden pada 4 Mei itu namun, CAAT menilai kejadian itu sebagai serius.

Menurut kenyataan CAAT, pesawat Airbus A320-200 itu berlepas dari Ranong pada jam 12.43 tengah hari (waktu tempatan) dan mendarat di landasan 21L Lapangan Terbang Antarabangsa Don Mueang pada 1.36 tengah hari (waktu tempatan), dan bukan di landasan 21R seperti dijadualkan.

Satu jawatankuasa penyiasatan di bawah Kementerian Pengangkutan dijangka menyelesaikan siasatan dalam tempoh 30 hari, lapor Bernama yang memetik akhbar The Nations.

Media tempatan melaporkan dua juruterbang telah digantung tugas sementara menunggu hasil siasatan.

Menurut CAAT, Aeronautical Radio of Thailand (Aerothai), syarikat penerbangan dan agensi berkaitan sudah diarah menyerahkan laporan pengurusan keselamatan bagi mengelakkan kejadian sama berulang.

“Sebaik jawatankuasa penyiasatan menyerahkan laporan, CAAT akan menganalisis data dan menyediakan langkah pencegahan,” jelas CAAT.

Mendarat di landasan salah atau tidak ditetapkan boleh menyebabkan kemalangan.

Pada 1979, Penerbangan 2605 Western Airlines terhempas di Lapangan Terbang Antarabangsa Mexico City selepas mendarat di landasan yang ditutup untuk diselenggara, mengorbankan 72 daripada 89 penumpang dan seorang pekerja penyelenggaraan landasan.


Jangkitan harian melonjak semula, kes aktif meningkat kepada 321,036

Jangkitan Covid-19 di seluruh negara dalam tempoh 24 jam semalam (Rabu, 2 Mac 2022), melonjak lagi, namun masih kekal di bawah angka 30,000 kes, menurut data Kementerian Kesihatan (KKM), hari ini.

Dengan hanya tiga negeri mencatat penurunan kes baharu, jumlah terkumpul jangkitan harian semalam meningkat kepada 27,500 kes berbanding 25,854 kes pada Selasa.

Jumlah terbaharu itu menjadikan kumulatif positif virus SARS-CoV-2 sejak awal 2020 hingga semalam meningkat kepada 3,496,090 kes – keempat tertinggi dalam kalangan negara-negara ASEAN selepas Indonesia, Filipina dan Vietnam, turun satu anak tangga berbanding pada Selasa.

Daripada jumlah kes positif terkumpul itu, seramai 3,142,112 pesakit telah sembuh, manakala kematian meningkat kepada 32,943 kes, setelah 115 pesakit Covid-19 disahkan meninggal dunia semalam – jumlah tertinggi sejak 7 Oktober 2021.

Data CovidNOW menunjukkan sebanyak 321,036 kes masih aktif, meningkat 27,385 kes berbanding 293,651 kes aktif pada Selasa.

Pesakit yang diperintah menjalani kuarantin di rumah juga meningkat daripada 282,283 individu pada Selasa kepada 309,069 semalam, manakala mereka yang ditempatkan di Pusat Kuarantin dan Rawatan Covid-19 Bersepadu (PKRC) pula turun kepada 3,425 pesakit berbanding 3,452 pada Selasa.

Sementara jumlah pesakit Covid-19 yang dimasukkan ke hospital meningkat daripada 7,542 pada Selasa kepada 8,182 pesakit semalam, manakala jumlah pesakit di unit rawatan rapi (ICU) juga turun satu kes daripada 361 pesakit pada Selasa kepada 360 semalam.

Seramai 194 pesakit di ICU kini memerlukan alat bantuan pernafasan berbanding 213 pada Selasa.

Pecahan kes Covid-19 mengikut negeri-negeri pada 2 Mac 2022.

Berdasarkan statistik dikeluarkan KKM, hanya Perlis, Negeri Sembilan dan Kedah mencatat penurunan kes harian semalam, manakala 13 negeri dan Wilayah Persekutuan lain merekodkan peningkatan, dengan sembilan daripadanya melebihi 1,000 kes.

Selangor kekal menjadi negeri ‘panas’ Covid-19 di Malaysia apabila merekodkan jumlah kes harian tertinggi semalam, dengan mencatat 6,494 kes baharu, berbanding 5,969 kes pada Selasa.

Sehingga semalam, Selangor merekodkan kumulatif positif sebanyak 962,097 kes, semakin menghampiri angka sejuta, dengan 869,094 pesakit telah sembuh, 10,216 kes kematian, dan 82,787 kes aktif – tertinggi dalam kalangan negeri-negeri lain.

Daripada jumlah kes aktif itu, 80,879 pesakit menjalani kuarantin di rumah; 381 ditempatkan di PKRC; 1,487 dimasukkan ke hospital; dan 40 pesakit dirawat di ICU, dengan 28 daripadanya memerlukan alat bantuan pernafasan.

Sejak 24 Februari 2021 hingga semalam, seramai 4,798,118 atau 94.8 peratus populasi di Selangor telah lengkap divaksinasi, 5,035,368 atau 99.3 peratus menerima sekurang-kurangnya satu dos, dan 3,747,213 atau 88.7 peratus individu dewasa menerima dos penggalak.

Negeri lain yang merekodkan peningkatan kes ialah:

Pulau Pinang (2,422 kes baharu, 2,377 Selasa);
Sabah (2,236 kes baharu, 2,158 Selasa);
Kuala Lumpur (2,092 kes baharu, 1,751 Selasa);
Johor (1,949 kes baharu, 1,767 Selasa);
Kelantan (1,758 kes baharu, 1,518 Selasa);
Perak (1,430 kes baharu, 1,288 Selasa);
Sarawak (1,357 kes baharu, 1,248 Selasa);
Pahang (1,331 kes baharu, 1,269 Selasa);
Terengganu (896 kes baharu, 727 Selasa);
Melaka (664 kes baharu, 507 Selasa);
Labuan (264 kes baharu, 230 Selasa); dan
Putrajaya (171 kes baharu, 136 Selasa).

Sementara itu sehingga jam 8.40 pagi ini data CovidNOW tidak menunjukkan rekod jumlah pesakit sembuh bagi semua negeri.

Pecahan kes berkaitan Covid-19 di setiap negeri sehingga 2 Mac 2022.


Anak perempuan Kit Siang kata tak boleh leka di P. Pinang, DAP berisiko kalah

Keadaan politik di Pulau Pinang dilihat berisiko buat DAP pada Pilihan Raya Negeri (PRN) kali ini, kata anak perempuan Tan Sri Lim Kit Siang, Lim Hui Ying.

Hui Ying yang juga Setiausaha DAP Pulau Pinang mendakwa menerima laporan tinjauan yang tidak didedahkan secara terperinci kemungkinan senario politik di negeri itu boleh berubah, ia susulan kerjasama dengan UMNO dalam kerajaan campuran.

“Saya tidak pasti sama ada ini benar atau tidak, tetapi saya telah menerima banyak (mesej) yang memberitahu saya supaya jangan leka,” katanya dipetik laporan Malaysiakini.

Hui Ying berkata DAP tidak boleh leka kerana kehilangan 20 peratus sokongan pengundi teras mereka daripada kaum Cina adalah sesuatu yang boleh menjejaskan peluang mereka untuk memerintah kerajaan negeri.

“Jangan leka, jangan fikir kita pasti menang. Tadi saya dapat satu lagi mesej mengatakan Pulau Pinang (DAP) kehilangan 20 peratus sokongan kaum Cina.

“Mereka mungkin memilih untuk tidak mengundi, merosakkan undi mereka, atau mengundi PN,” katanya lagi.

Hui Ying terdahulu hadir ke majlis perasmian pusat gerakan kempen DAP di Pengkalan Kota.

Mengulas mengenai tinjauan itu, Ketua Menteri sementara, Chow Kow Yeow, yang hadir pada majlis itu, juga mendapati ia kurang menyenangkan.

“Hasil (tinjauan) menunjukkan kita tidak boleh ambil mudah dan mesti terus bekerja keras untuk merayu setiap undi,” katanya.

Menjawab kehadiran besar pada ceramah mega Perikatan Nasional (PN) di Sungai Dua malam tadi, beliau berkata semua parti mempunyai kubu kuat masing-masing.


8,120 guru baharu mula tugas 1 Mac

Seramai 8,120 guru baharu bagi pengambilan khas secara one-off yang berjaya dalam temu duga fasa 2 dan 3 boleh mula membuat semakan penempatan bermula semalam.

Menteri Kanan Pendidikan, Datuk Dr Radzi Jidin berkata guru-guru berkenaan akan mula melapor diri di sekolah masing-masing pada 1 Mac ini.

Menurutnya, pengambilan khas guru secara one-off yang melibatkan keseluruhan 18,702 orang adalah bagi merungkai isu kekurangan guru yang telah berlarutan sekian lama.

“Kepada calon yang berjaya dipilih, tahniah dan selamat bertugas saya ucapkan. Manfaatkanlah peluang menjadi guru untuk bekerja setulus hati ke arah melahirkan generasi pewaris negara yang lebih hebat.

“KPM akan terus bekerjasama rapat dengan Suruhanjaya Perkhidmatan Pendidikan (SPP) selaku Pihak Berkuasa Melantik untuk mempercepatkan pelantikan dan penempatan baki pengambilan guru one-off dalam masa terdekat.

“Ini amat penting bagi menampung keperluan guru, khususnya bagi sesi persekolahan akan datang,” katanya dalam kenyataan hari ini.

Dr Radzi berkata KPM akan berusaha untuk menyelesaikan perkara yang telah lama berlarutan satu per satu.


Sanusi disiasat polis ikut Kanun Keseksaan dan Hasutan, kata Anwar

Datuk Seri Muhammad Sanusi Md Nor sedang disiasat pihak berkuasa mengikut Kanun Keseksaan dan Akta Hasutan berhubung kenyataan Pulau Pinang milik Kedah, kata Datuk Seri Anwar Ibrahim.

Perdana Menteri berkata laporan melibatkan Menteri Besar Kedah itu sudah sudah dikemukakan kepada Peguam Negara dan sedang menunggu tindakan selanjutnya.

“Saya telah mendapat dokumen termasuk laporan polis yang mengesahkan Menteri Besar Kedah secara tidak bertanggungjawab mengeluarkan beberapa kenyataan.

“Pertama, menuntut Perlembagaan Persekutuan dipinda supaya mengembalikan Pulau Pinang ke Kedah dan kedua menyatakan ada asas yang kukuh bahawa Pulau Pinang milik Kedah.

“Sebagai seorang yang mempunyai kedudukan, kenyataan itu adalah tidak bertanggungjawab,” katanya di Dewan Rakyat, hari ini.

Anwar menjawab soalan Ahli Parlimen Bagan, Lim Guan Eng mengenai tindakan ke atas gesaan Menteri Besar Kedah bahawa Perlembagaan Persekutuan dipinda untuk memadamkan Pulau Pinang supaya boleh dikembalikan kepada Kedah.

Anwar berkata, kedudukan Pulau Pinang sebagai sebuah negeri dalam Malaysia termaktub di bawah Fasal (2) Perkara 1 Perlembagaan Persekutuan yang memperuntukkan Negeri-Negeri Persekutuan adalah Negeri-Negeri Tanah Melayu iaitu Johor, Kedah, Kelantan, Melaka, Negeri Sembilan, Pahang, Perak, Perlis, Pulau Pinang, Selangor dan Terengganu serta Negeri-Negeri Borneo iaitu Sabah dan Sarawak.

Katanya, Fasal (3) Perkara 71 Perlembagaan Persekutuan dibaca bersama Jadual Kelapan Perlembagaan Persekutuan menjamin kedudukan Perlembagaan Negeri termasuk Perlembagaan Negeri Pulau Pinang.

“Mengapa perkara ini dibangkitkan? Memang betul sebab Pilihan Raya Negeri (PRN), apakah kerana nak gelojoh kuasa pilihan raya, kita korbankan prinsip Perlembagaan dan timbulkan huru-hara.

“Ini yang menyebabkan timbul permasalahan. Kita dah merdeka lebih 60 dekad, parti-parti memerintah tidak pernah dibangkitkan melainkan seorang ketua yang tidak bertanggungjawab yang sanggup melanggar prinsip undang-undang Perlembagaan.

“Oleh yang demikian, saya serahkan sepenuhnya kepada Peguam Negara untuk mengambil tindakan yang sesuai,” katanya.

Beliau turut menegaskan tidak berhajat mengulas kenyataan lain yang dibuat oleh Sanusi.

“Bukan kebiasaan saya untuk terjun ke lembah yang begitu rendah dalam politik.

“Saya bersetuju dengan pandangan Bagan bahawa hal ini perlu dihentikan dan saya harap dengan kenyataan ini dan dengan siasatan polis yang sudah diserahkan kepada Peguam Negara, hal ini mesti dihentikan kerana ini melanggar prinsip Perlembagaan yang diperkenankan oleh Raja-Raja Melayu,” katanya.

Terdahulu, beberapa ahli Parlimen pembangkang antaranya, Beluran, Besut, Arau dan Pendang bangun membangkitkan Peraturan 23(1) Dewan Rakyat sebelum Guan Eng mengemukakan soalannya.

Datuk Seri Dr Ronald Kiandee (PN-Beluran) bertanya sama ada Peraturan 23(1)(C) Dewan Rakyat sudah dipertimbangkan sebelum soalan itu dikemukakan.

Mendengar perkara itu, Speaker Dewan Rakyat, Tan Sri Johari Abdul, berkata: “Saya sudah melihat dan meneliti soalan itu dan membuat keputusan ia tidak bercanggah dengan apa yang dikatakan oleh Beluran”.

Tidak berpuas hati dengan jawapan itu, Ahli Parlimen Besut, Arau dan Pendang membangkitkan Peraturan 23 Dewan Rakyat dan mendakwa kenyataan itu tidak dikeluarkan oleh Sanusi.

Pada majlis menandatangani perjanjian sempadan darat dan maritim antara Kedah-Perlis, Sanusi mendakwa Kedah dan Pulau Pinang tidak ada sempadan kerana Pulau Pinang masih hak Kedah.


DAP tolak Ketuanan Melayu: Benar kata Muhyiddin DAP ekstrem

Veteran DAP Lim Kit Siang berkata negara memerlukan dasar ‘Ketuanan Malaysia’ dan bukannya ‘Ketuanan Melayu’ sekiranya hendak menjadi sebuah negara majmuk hebat bertaraf dunia.

Kenyataan beliau pada satu majlis Pakatan Harapan (PH) di Papar, Sabah, hari ini (1 November 2022), jelas menunjukkan parti yang mendapat sokongan PKR dan AMANAH itu, bersikap ekstrem sebagaimana didedahkan Pengerusi Perikatan Nasional (PN), Tan Sri Muhyiddin Yassin, malam tadi (31 Oktober).

Dalam kenyataannya hari ini, Kit Siang mendakwa dasar ‘Ketuanan Melayu’ bertentangan dengan prinsip asas pembinaan negara, di mana setiap rakya, sama ada Melayu, Cina, India, Kadazan, atau Dayak, adalah sama-sama rakyat Malaysia, dan tidak ada beza rakyat kelas pertama, kelas kedua, atau kelas ketiga.

Beliau berkata calon Perdana Menteri (PM) daripada Pakatan Harapan (PH) bagi Pilihan Raya Umum Ke-15 (PRU-15) ini, Datuk Seri Anwar Ibrahim bersetuju melaksanakan dasar ‘Ketuanan Malaysia’ menggantikan ‘Ketuanan Melayu’.

“Dasar Ketuanan Melayu hanyalah satu helah golongan UMNO-putra untuk mengayakan diri mereka secara melampau sambil orang-orang Melayu dan Bumiputera yang lain terus miskin dan ketinggalan.

“Daripada empat orang calon Perdana Menteri ke-10 ini, hanya Anwar Ibrahim sahaja yang komited untuk menjadikan Malaysia sebuah negara majmuk hebat bertaraf dunia dengan melaksanakan dasar “Ketuanan Malaysia” dan bukannya “Ketuanan Melayu”,” katanya lagi.

Malam tadi, Muhyiddin dalam ucapan pada Program Jelajah Prihatin PN Parlimen Sepang mendedahkan bagaimana sikap ekstrem dan fahaman berhaluan kiri DAP menyebabkan Bersatu meninggalkan PH dan membentuk kerajaan baharu.

Presiden Bersatu itu menceritakan bahawa beliau menerusi seorang pemimpin DAP telah meminta biro politik parti terbabit supaya mengubah sikap ekstrem mereka, tetapi ditolak.

Menurutnya permintaan itu dibuat ketika Bersatu berada bersama-sama PH dalam kerajaan, di mana beliau adalah Menteri Dalam Negeri.

“Apa ekstremnya? Menyentuh soal-soal yang berkaitan dengan perkara-perkara penting dalam Perlembagaan Negara. Soal Melayu dan macam-macam hak Raja-Raja dalam Akta Hasutan…. banyak perkara yang mereka lakukan,” kata Muhyiddin.

Mengulas lanjut, Kit Siang dalam kenyataan sama juga berharap DAP dapat bekerjasama dengan Warisan yang akan meletakkan 27 calon Parlimen di Semenanjung.

“Kami di DAP mahu bekerjasama dengan Warisan untuk membina Malaysia menjadi sebuah negara majmuk hebat bertaraf dunia, namun Warisan telah menolak tawaran kerjasama ini.

“Saya hanya mampu berharap yang cubaan Warisan dalam PRU-15 di Semenanjung Malaysia tidak akan menjadi seburuk cubaan mereka dalam pilihan raya negeri Johor, di mana mereka meletakkan enam orang calon dan keenam-enam mereka semua telah hilang deposit,” kata Kit Siang.


Krisis ‘dua presiden’ PBM parah, Larry gantung Zuraida, 12 pemimpin

Kemelut dalaman dan krisis ‘dua presiden’ Parti Bangsa Malaysia (PBM) semakin parah apabila ‘presiden lama’ Datuk Larry Sng menggantung 13 pemimpin kanan parti, termasuk ‘presiden baharu’ Datuk Zuraida Kamaruddin, berkuat kuasa serta-merta, malam tadi (28 Oktober 2022).

Dua belas anggota majlis tertinggi itu ialah Haniza Mohamad Taha; Dr Daroyah Alwi; Rahimah Majid; Dr Sathiskumar a/l Govindaraju; Muhammad Saiful Bahari Sahari; Na’im Brundage; Abdul Aziz Abdul Kadir; Zakaria Abdul Rahim; Muniraa Abu Bakar; Datuk Chua Lian Chye’ Datuk Roger Tan Seng Huat; dan Albakri Salim.

“Surat penggantungan telah dihantar kepada mereka secara individu,” kata Sng dalam satu kenyataan lewat malam tadi.

“Selaras dengan perlembagaan PBM Fasal 60 (iii), saya telah mengambil keputusan untuk menggantung individu berkenaan daripada jawatan mereka dalam Majlis Tertinggi berkuat kuasa serta-merta.

“Ini termasuk juga penggantungan Datuk Hajah Zuraida Binti Kamaruddin sebagai ahli biasa PBM. Ini berhubung penglibatan berterusan mereka dalam menjejaskan kepentingan parti dan kepimpinannya.”

Kemelut itu bakal menjejaskan semua calon PBM yang akan bertanding dalam Pilihan Raya Umum Ke-15 (PRU-15), 19 November depan, terutama menjelang hari penamaan calon pada 5 November.

Ini kerana watikah pencalonan yang dikeluarkan oleh presiden atau pengerusi bagi sesebuah parti atau gabungan politik perlu dikemukakan kepada pegawai pengurus pilihan raya ketika hari penamaan calon, sebagai bukti sah.

Kegagalan berbuat demikian akan menyebabkan pencalonan seseorang itu yang mewakili parti atau gabungan tertentu tidak sah, kecuali mereka bertanding atas tiket Bebas.

Dalam kes PBM, pegawai pengurus pilihan raya pasti akan menyemak dengan Pendaftar Pertubuhan (ROS) terlebih dahulu untuk mengesahkan siapa presiden sebenar, bagi mengesahkan watikah pencalonan. Ia juga perlu dilakukan jika ada bantahan daripada calon lain.

Namun, dengan tempoh masa yang singkat pada hari pencalonan selain diadakan pada Sabtu, ianya akan menyulitkan semakan itu dilakukan, sekali gus menyebabkan calon PBM akan ditolak.

Larry berkata beliau membenci dan mengecam muslihat politik sedemikian yang telah menjejaskan kepercayaan kepimpinannya dan telah menyebabkan banyak kekeliruan kepada ahli parti serta masyarakat.

“Oleh itu, jawatan mereka akan digantung sehingga jawatankuasa tatatertib ditubuhkan untuk meneliti perkara itu selepas pilihan raya.

“Satu Mesyuarat Majlis Tertinggi akan diadakan pada Ahad ini, 30 Oktober 2022, di Sarikei, Sarawak, pada jam 4 petang memandangkan perkara ini amat mendesak, untuk membincangkan dan menyelesaikan isu tersebut dengan segera.

“Saya akan melaksanakan peruntukan Fasal 21 (ii) perlembagaan parti untuk membenarkan mesyuarat diadakan kurang daripada notis 7 hari yang diperlukan. Mereka yang telah digantung kerja tidak akan dijemput untuk menghadiri mesyuarat tersebut,” katanya.

Dalam kenyataan pagi ini (29 Oktober 2022) pula, penyandang kerusi Parlimen Julau dan kini kekal sebagai Ahli Dewan Undangan Negeri Pelagus di Sarawak itu, menjelaskan adalan penting untuk mengetahui kronologi krisis yang berlaku.

Menurutnya pada 1 Oktober 2022, PBM telah mengadakan mesyuarat agung tahunan (AGM) di mana dalam ucapannya beliau mengucapkan terima kasih kepada Zuraida iaitu ‘presiden yang dilantik’, kerana menyertai parti itu dan menyatakan hasrat untuk menjadikannya pengganti pada “masa yang sesuai”.

Usul terima kasih telah diluluskan sebulat suara oleh ahli perwakilan mengenai perkara ini. Perkara itu dilaporkan dalam media pada 2 Oktober 2022, tambah Larry lagi.

Katanya beliau tidak meletak jawatan, dipecat atau keluar untuk menyertai mana-mana parti politik dan tiada kekosongan jawatan presiden yang berlaku.

“Selepas itu notis mesyuarat Majlis Tertinggi telah dikeluarkan pada 5 Oktober, bukan di bawah arahan saya, untuk mesyuarat yang akan diadakan pada 7 Oktober. Mesyuarat ini tidak sah kerana di bawah perlembagaan parti Fasal 21 (I) & (II), kuasa untuk memanggil sebarang mesyuarat adalah oleh Presiden dan notis 7 hari mesti dikeluarkan melainkan diketepikan oleh Presiden.

“Masa mesyuarat itu juga bertepatan dengan Ucapan Belanjawan, di mana semua Ahli Parlimen PBM hadir di Parlimen. Mesyuarat ini telah dipengerusikan oleh Haniza yang juga Timbalan Presiden, dan dihadiri oleh beberapa Ahli Majlis Tertinggi tetapi sebahagian besarnya dianggotai oleh ahli parti yang tidak diiktiraf sebagai Ahli Majlis Tertinggi oleh ROS.

“Saya faham bahawa mesyuarat mereka tidak pun memenuhi korum yang diperlukan iaitu separuh daripada semua Ahli Majlis Tertinggi di bawah Fasal 21 (III).

“Sejak mesyuarat itu, Setiausaha Agung telah mengeluarkan kenyataan yang mendakwa Datuk Zuraida Kamarudin telah dilantik sebagai Presiden baharu. Tiada peruntukan sedemikian dalam perlembagaan parti yang membenarkan penyingkiran Presiden atau mana-mana Ahli Majlis Tertinggi yang dipilih melainkan ia dilakukan dalam AGM di bawah Fasal 14 (I) & (II), yang tidak berlaku.

“Dalam mesyuarat tidak sah itu juga telah diputuskan bahawa Setiausaha Agung dilantik mewakili parti dalam menandatangani watikah calon semasa pilihan raya umum. Ini jelas merampas kuasa Presiden, kerana saya pernah menjadi penandatangan tunggal untuk menandatangani watikah untuk semua calon di PRN Johor,” katanya lagi.

Susulan itu, Larry berkata beliau mengambil langkah susulan dengan menggantung setiausaha agung dan ketua penerangan diikuti timbalan presiden dan ahli majlis tertinggi yang menyebabkan timbul banyak ketidakpastian berhubung siapa presiden PBM yang dipilih secara sah.

“Harapan perwakilan parti pada Mesyuarat Agung Luar Biasa (EGM) kami pada Januari 2022 di Sibu Sarawak, yang telah memilih barisan kepimpinan parti perlu dihormati,” katanya.


Rizab antarabangsa BNM berjumlah AS$112.5 bilion setakat 29 APRIL

Rizab antarabangsa Bank Negara Malaysia (BNM) berjumlah US$112.5 bilion pada 29 April, 2022.

Bank pusat itu, dalam satu kenyataan hari ini berkata kedudukan rizab itu adalah memadai untuk membiayai 5.9 bulan import barangan dan perkhidmatan serta 1.2 kali jumlah hutang luar negeri jangka pendek, menurut laporan Bernama.

Komponen utama rizab antarabangsa adalah rizab mata wang asing, yang berjumlah US$100 bilion pada 29 April, serta kedudukan rizab Tabung Kewangan Antarabangsa (US$1.4 bilion), hak pengeluaran khas (US$6.0 bilion), emas (US$2.4 bilion), dan aset rizab lain (US$2.7 bilion).


Jiwai hijrah, berikhtiar lawan pandemik Covid-19 menerusi PPN

Perdana Menteri Tan Sri Muhyiddin Yassin mengajak umat Islam sama-sama menjiwai peristiwa hijrah dengan memperkukuhkan kesabaran dan terus berikhtiar dalam mendepani pandemik Covid-19 sekarang ini.’

Pada ucapan sempena sambutan Maal Hijrah Peringkat Kebangsaan 2021/1443 di masjid Tuanku Mizan Zainal Abidin di Putrajaya hari ini Perdana Menteri menyeru umat Islam memperteguhkan tekad untuk bersama melawan pandemik itu menerusi Pelan Pemulihan Negara (PPN) yang sedang giat dilaksanakan kerajaan.

“Saya doakan dengan kedatangan tahun baharu Islam ini, Allah SWT akan mengurniakan ke atas kita semua, khususnya umat Islam keimanan dan kesabaran untuk meneruskan ikhtiar kita, menerusi PPN yang sedang giat dilaksanakan pihak kerajaan dengan dukungan saudara dan saudari sekalian. Insya-Allah.

“Saya berdoa agar ujian ini berupaya menjadikan kita umat Islam yang lebih bertakwa dan mempunyai ketahanan jiwa serta asertif diri yang padu,” katanya dalam ucapan yang turut disiarkan secara langsung melalui RTM dan Facebook Jabatan Kemajuan Islam Malaysia (Jakim).

Hadir sama Timbalan Perdana Menteri Datuk Seri Ismail Sabri Yaakob dan Menteri di Jabatan Perdana Menteri (Hal Ehwal Agama,) Datuk Seri Dr Zulkifli Mohamad Al-Bakri.

Perdana Menteri berkata sambutan yang diadakan hari ini adalah cerminan iltizam kerajaan agar syiar Islam terus terpelihara dan dimartabat sejajar dengan kedudukannya sebagai Agama Persekutuan yang dijunjung tinggi.

“Saya menyeru kepada diri saya dan saudara saudari sekalian, marilah bersama-sama kita menjiwai peristiwa hijrah yang bukan sekadar mengenang perpindahan Nabi Muhammad SAW secara fizikal, dengan meninggalkan harta dan kediaman semata-mata.

“Saban tahun, peristiwa Hijrah ini memperteguh tekad kita untuk berusaha bersungguh-sungguh dalam mengamalkan ajaran Nabi Muhammad SAW, melakukan perubahan sikap dan tindakan kita kepada sifat-sifat mahmudah dan lebih baik sebagaimana dianjurkan Baginda SAW,” katanya.


145,000 vaksin sehari dijangka diberi dengan bantuan pengamal perubatan swasta

Sebanyak 145,000 dos vaksin Covid-19 sehari dijangkakan dapat diberi kepada orang ramai dengan bantuan pengamal perubatan swasta yang terlibat dalam Program Imunisasi Covid-19 Kebangsaan (PICK) pada bulan depan.

Menteri Penyelaras program Khairy Jamaluddin Abu Bakar berkata lebih 430,000 dos vaksin Covid-19 sudah dibekalkan kepada pengamal perubatan swasta yang berdaftar di bawah ProtectHealth Corp Sdn Bhd setakat Jumaat lepas.

“Pengamal Perubatan Swasta akan menyumbangkan 60,000 dos sehari minggu ini dan akan meningkat ke 78,000 sehari pada 23 Jun. Jangkaan kami pengamal perubatan swasta akan dapat menguruskan 145,000 dos sehari bulan depan (Julai),” katanya lapor Bernama semasa sidang media hari ini.

Dalam sidang media sama, Khairy berkata bayaran RM14 diberikan kepada pengamal perubatan swasta dan RM1 dibayar kepada ProtechHealth iaitu syarikat di bawah Kementerian Kesihatan (KKM), untuk PICK itu.

“Pembayaran kepada ProtectHealth adalah untuk melaksakan program antara lainnya seperti latihan, pembangunan sistem proprietari, mendaftarkan pengamal perubatan swasta dan memantau aktiviti vaksinasi,” katanya lagi.

Khairy dalam pada itu berkata sebanyak enam Pusat Pemberian Vaksin (PPV) bersaiz mega telah dibuka di seluruh negara dan seramai 30,000 orang dapat divaksinasi setiap hari di enam PPV mega itu.

Dalam pada itu, Menteri Kesihatan Datuk Seri Dr Adham Baba dalam kenyataan hari ini memaklumkan, penyertaan pengamal perubatan swasta masih dibuka khususnya untuk berkhidmat di pusat saringan Covid-19 dan PPV mengikuti lokaliti berhampiran di seluruh negara.

“Penyertaan ini selaras dengan pendekatan ‘whole of government, whole of society’ dan diharapkan akan mempercepatkan lagi usaha kerajaan untuk memastikan pencapaian status imuniti kelompok dan seterusnya berjaya melandaikan keluk penularan pandemik Covid-19 di negara ini,” katanya.

Pendaftaran boleh dibuat dengan melayari portal KKM di http://www.moh.gov.my – Iklan Pembelian Perkhidmatan Doktor Pakar Swasta dan Doktor Swasta Secara Kontrak Dalam Tempoh Penularan Wabak Covid-19.


Nak pakai baju Melayu pun diletak syarat oleh Speaker DAP Selangor: Roslan

Ketetapan penyandang Speaker DAP, Ng Suee Lim yang tidak membenarkan baju Melayu dipakai semasa hari biasa sidang Dewan Undangan Negeri (DUN) sebelum ini dipertikaikan Setiausaha PAS Selangor, Roslan Shahir Mohd Shahir.

Roslan berkata Suee Lim yang juga Ahli Dewan Undangan Negeri (ADUN) Sekinchan itu menetapkan baju Melayu hanya boleh dipakai pada hari Jumaat sahaja dan mendakwa diberikan kuasa untuk membuat keputusan berhubung kod pakaian di bawah peraturan mesyuarat 87(7) dan enggan melanjutkan hal tersebut.

“Speaker daripada DAP, dia kata di Dewan Negeri Selangor, hari Jumaat saja boleh pakai baju Melayu, hari lain pakai kot.

“Ketika tu, UMNO bersama-sama dengan kita (PAS).

“Kita datanglah pakai baju Melayu. Ini baju kebangsaan, siapa kamu (Suee Lim) untuk cakap kita tak boleh pakai baju kebangsaan, betul tak?

“Nak dihalau keluar dewan, tuan-tuan… akhirnya esok terpaksa.

“Kalau pakai baju Melayu, tak boleh masuk sidang dewan. Peraturan apa kamu ikut? Ini peraturan yang diputuskan oleh speaker. Speaker dari mana? Dari DAP.

“DAP dari mana? Dari Pakatan Harapan. Nak undi lagi Pakatan Harapan? Biar sedar kita orang Melayu ni,” katanya dipetik laporan Malaysiakini.

Roslan menyampaikan ceramah di Kampung Sungai Yu, Tanjung Karang malam tadi.

Dalam ucapannya lagi, beliau juga menggesa supaya orang Melayu di Selangor bersatu dan tidak berpecah dengan memberikan sokongan sepenuhnya kepada Perikatan Nasional (PN) kerana UMNO kini sudah menjadi rakan politik DAP.

Roslan bimbang DAP akan merampas 15 kerusi daripada 56 kerusi DUN sekiranya Melayu-Islam tidak bersatu, sementara UMNO tidak lagi boleh diharap untuk mempertahankan hak orang Melayu kerana sudah menjadi parti minoriti dalam kerajaan campuran.

Pada Pilihan Raya Umum Ke-14 (PRU-14), PKR memenangi 21 kerusi DUN Selangor diikuti DAP (16), Amanah (8), Bersatu (6), UMNO (4) dan PAS hanya satu iaitu DUN Sijangkang.

Roslan berkempen untuk calon PN bagi DUN Permatang, Nurul Noh, yang juga merupakan anak kepada bekas Ahli Parlimen Tanjong Karang selama enam penggal berturut-turut, Tan Sri Noh Omar.


Seluruh Pakistan bantah penahanan Imran Khan, protes jalanan

Bantahan meletus di seluruh Pakistan pada Selasa selepas bekas perdana menteri dan pengerusi Tehreek-e-Insaf (PTI) Pakistan Imran Khan ditahan di Mahkamah Tinggi Islamabad.

Sebaik Imran dibawa oleh pasukan separa tentera dari premis mahkamah, pemimpin PTI itu menggesa protes segera diadakan, menurut laporan Bernama.

Penunjuk perasaan yang berang telah berhimpun di beberapa bandar termasuk Lahore, Peshawar, Faisalabad, Quetta, Gilgit, Sialkot, Karachi dan Islamabad.

Gambar yang dikongsi di media sosial menunjukkan penunjuk perasaan memasuki Ibu Pejabat Am Tentera (GHQ) di Rawalpindi.

Di Karachi, penunjuk perasaan menyekat jalan Shahrah-e-Faisa yang merupakan laluan utama di bandar itu.

Pada petang Selasa, saluran televisyen ARY melaporkan, pihak berkuasa bercadang untuk mengenakan sekatan ke atas perkhidmatan internet dan telekomunikasi berikutan protes itu.

Naib pengerusi PTI, Shah Mahmood Qureshi, meminta orang ramai supaya bertenang dan menuntut pembebasan Imran secara aman.

Beliau berkata ketua PTI itu ditahan atas tuduhan yang sengaja direka-reka. Imran menghadapi lebih 100 kes melibatkan jenayah keganasan hingga rasuah.

Bekas bintang kriket itu pernah mengharumkan nama Pakistan dengan memenangi perlawanan akhir Piala Dunia ICC pada 1992 dan beliau masih kekal sebagai ahli politik yang sangat popular.

Protes beliau telah menarik perhatian ramai sejak disingkirkan sebagai perdana menteri menerusi undi tidak percaya di parlimen pada April 2022.

Imran mendakwa penyingkiran itu sebagai sebahagian daripada rancangan untuk menghalang Pakistan daripada melaksanakan dasar luar dan menggagalkan kempen menentang rasuah.

Desakan untuk mengadakan pilihan raya awal di wilayah Khyber Pakhtunkhwa dan Punjab dibantah oleh gabungan pemerintah yang dikenali Gerakan Demokratik Pakistan (PDM).

Sejak beberapa bulan kebelakangan ini, Imran sering hadir ke mahkamah berhubung kes yang dikenakan ke atasnya.

“Penahanan beliau dilakukan oleh National Accountability Bureau (NAB) kerana menyebabkan kerugian kepada perbendaharaan negara,” kata Menteri Dalam Negeri, Rana Sanaullah.

PTI sentiasa menegaskan bahawa penahanan Imran menyalahi undang-undang.

Penyokong Imran sering melaungkan slogan popular: “Jaan de denge, Khan nahi denge” (Kami akan menyerahkan nyawa kami tetapi tidak akan menyerahkan Khan).

Menurut pemimpin PTI, mengadakan pilihan raya dengan secepat mungkin adalah satu-satunya penyelesaian untuk menamatkan ketidaktentuan politik dan ekonomi di Pakistan.

Bagaimanapun, pemimpin PDM merasakan langkah mengadakan pilihan raya umpama menyerahkan semula kuasa kepada Imran kerana beliau diramal mampu memperoleh kemenangan besar.


GP Malaysia dibatal kali kedua

Grand Prix (GP) Malaysia yang dijadualkan berlangsung di Litar Antarabangsa Sepang, Oktober ini dibatalkan susulan sekatan perjalanan akibat Covid-19, kata penganjur.

“Penularan Covid-19 dan sekatan perjalanan yang dilaksanakan Malaysia menjadi faktor pembatalan acara itu,” kata kenyataan bersama badan pengendali sukan ini, FIM dan promoter perlumbaan, Dorna, hari ini.

Ini tahun kedua berturut-turut perlumbaan yang dijadualkan berlangsung di Sepang pada 24 Oktober itu terpaksa dibatalkan berikutan pandemik Covid-19.

Pusingan kejuaraan dunia di Malaysia menerima nasib sama seperti perlumbaan musim ini di Thailand, Jepun dan Australia.

Misano, Itali akan mengambil alih tempat Litar Antarabangsa Sepang yang bakal menjadi perlumbaan MotoGP kedua dalam bulan berkenaan dengan litar yang dinamakan sempena mendiang Marco Simoncelli itu akan menganjurkan GP San Marino pada 19 September.

“Nama pertandingan ini akan diumumkan kemudian,” kata penganjur.

Pelumba Perancis, Fabio Quartararo (Yamaha) mendahului kedudukan kejuaraan dengan 47 mata di depan Francesco Bagnaia (ITA / Ducati) menjelang GP Britain pada 29 Ogos iaitu pusingan ke-12 musim ini. – Agensi


Zahid bawa konco-konconya jadi ahli politik paling hina dalam sejarah Malaysia

Sidang media selepas Mesyuarat Majlis Tertinggi UMNO petang Selasa 3 Ogos 2021.

Zahid Hamidi dan konco-konconya sudah semakin teruk. Segala-galanya ada pada mereka. Dendam kesumat, benci, marah, dan takut bersarang dalam hati sanubari, bak ahli politik yang sudah hilang arah pedoman untuk memandu dan memulihkan parti keramat itu.

Mereka telah meletakkan diri sebagai ahli politik paling hina dalam sejarah negara ini, hanya kerana inginkan kuasa sehingga sanggup menjual maruah demi melepaskan diri daripada kes mahkamah, dan mengetepikan masalah rakyat susulan pandemik Covid-19 sekarang ini.

Ketika usaha kerajaan Perikatan Nasional (PN) yang mentadbir negara sekarang ini sudah dilihat berada di ambang kejayaan untuk menyekat penularan wabak Covid-19, ketika inilah Zahid dan konco-konconya menggoyang tiang politik negara supaya tidak aman.

Mereka mahu mengkucar-kacirkan politik supaya pentadbiran negara tidak berjalan dengan baik, sekali gus usaha membantu rakyat dan menangani pandemik Covid-19 ini akan gagal.

Demikianlah permainan UMNO sekarang ini yang sudah lupa kepada asal usul penubuhannya demi rakyat. Dengan pimpinan yang rakus seperti Zahid dan konco-konconya ini, UMNO sudah hilang pertimbangan, bukan lagi sebuah parti yang harus dihormati.

Malah Zahid dan konco-konconya juga sekarang membuka pintu kepada parti cauvinis DAP untuk kembali berkuasa. Walaupun Zahid dan konco-konconya tidak menyatakan secara terbuka menyokong DAP/Pakatan Harapan (PH) – kerana bimbang dikecam rakyat – sebenarnya itulah yang mereka lakukan secara diam-diam.

Mereka gusar apabila hari ini Ketua Pengarah Kesihatan Tan Sri Dr Noor Hisham Abdullah memaklumkan bahawa Kementerian Kesihatan meramalkan jangkitan harian Covid-19 di negara ini hanya akan tinggal lebih kurang 1,000 kes sehari pada Oktober, dan akan terus turun setelah majoriti penduduk Malaysia selesai divaksin.

Pemberian vaksin menerusi Program Imunisasi Covid-19 Kebangsaan (PICK) juga berjalan lancar dengan purata pemberian lebih 500,000 dos suntikan sehari. Malah program imunisasi kita sekarang ini juga lebih pantas daripada Amerika Syarikat dan United Kingdom.

Melihat daripada kejayaan kerajaan PN dalam menangani kes Covid-19 selain terus membantu rakyat yang didalam kesusahan, Zahid dan konco-konconya mula tidak senang duduk, lalu merancang lagi usaha jahat untuk merosakkan rancangan dan bantuan kepada rakyat.

Itulah matlamat mereka mengumumkan buat kali ketiga penarikan balik sokongan terhadap kerajaan PN dan Perdana Menteri Tan Sri Muhyiddin Yassin. Kononnya atas kehendak rakyat, sebaliknya mereka tidak tahu rakyat sudah lama membenci mereka.

Rakyat bukan tidak tahu tingkah laku beberapa pemimpin UMNO apabila berkuasa menjadi kerajaan sebelum ini, tapi ketika itu tiada siapa mampu melakukan apa-apa. Kecuali setelah Barisan Nasional (BN) dan UMNO tumbang baharulah penyelewengan mereka dibawa ke mahkamah.

Najib diheret ke mahkamah, Zahid juga sama, beberapa pemimpin UMNO yang lain turut serta.

Sebab itu, Zahid dilihat mendesak MT UMNO membuat keputusan kali ketiga petang tadi kerana penghujahan kes rasuah, pecah amanah dan pengubahan wang haram yang dihadapinya akan didengar di Mahkamah Tinggi Kuala Lumpur, 24 Ogos ini.

Zahid yang menghadapi 47 pertuduhan dengan 12 daripadanya membabitkan pecah amanah, lapan rasuah dan 27 pengubahan wang haram, melibatkan puluhan juta ringgit dana milik Yayasan Akalbudi.

Perbicaraan kesnya telah bermula sejak 2019 lagi ketika pentadbiran PH. Selepas 22 bulan memerintah PH tumbang dan kerajaan PN dibentuk setelah Zahid dan UMNO memberi sokongan kepada Muhyiddin sebagai Perdana Menteri.

Di sebalik sokongan itu, Zahid berharap Muhyiddin akan menghulurkan ‘bantuan’ terhadap 47 tuduhan yang dihadapinya itu. Tetapi ianya tidak berlaku, sebaliknya Zahid dihadapkan pula ke Mahkamah Tinggi Shah Alam atas 33 pertuduhan menerima rasuah bernilai jutaan ringgit berkaitan kontrak mengendalikan Perkhidmatan One Stop Centre (OSC) di China dan Sistem VLN.

Kenyataan Istana Negara

Sebab itu sekarang ini Zahid sedang kepanasan. Kesempatan teguran oleh Yang di-Pertuan Agong berhubung isu ordinan darurat dijadikan batu loncatan untuk mengecop kerajaan PN dan Muhyiddin sebagai penderhaka.

Dikerahkan segala kekuatan media, termasuk media arus perdana yang bersekutu dengan mereka, untuk memainkan isu itu sepenuhnya bagi menunjukkan kerajaan PN gagal dan menderhaka kepada Raja-Raja Melayu.

Sebaliknya, titah Yang di-Pertuan Agong supaya Ahli-Ahli Parlimen berbincang mengenai ordinan darurat dan masalah dihadapi rakyat sekarang ini, termasuk wabak Covid-19, mereka ketepikan.

Dalam setiap kali kenyataan yang dikeluarkan Yang di-Pertuan Agong, baginda sering mengingatkan supaya Ahli Parlimen menumpukan perbincangan dan mencari jalan menangani kesusahan dihadapi rakyat akibat Covid-19, dan cara menangani wabak itu.

Namun, UMNO dan blok pembangkang menderhaka kepada Yang di-Pertuan Agong kerana tidak berbincang dan mencari jalan menyelesaikan masalah rakyat serta Covid-19, sebaliknya mereka bermain politik untuk menggagalkan usaha kerajaan membantu rakyat yang di dalam kesusahan.

Adakah rakyat mahukan individu seperti ini mentadbir negara. Nauzubillah. UMNO tidak akan lagi mendapat sokongan rakyat yang semakin benci apabila kepimpinan diterajui Zahid dilihat sudah hilang pertimbangan, gila kuasa dan gagal membantu rakyat menghadapi saat-saat susah.

Tok Akhi
Pemerhati politik kampung

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Nama Khairy muncul dalam perbicaran kes rasuah VLN libatkan Zahid

Nama Menteri Kesihatan Khairy Jamaluddin Abu Bakar muncul dalam perbicaraan kes rasuah melibatkan Presiden UMNO Datuk Seri Ahmad Zahid Hamidi antara 2014 hingga 2018 hari ini.

Nama bekas Ketua Pemuda UMNO dipetik semasa pemeriksaan balas di Mahkamah Tinggi Shah Alam terhadap Pengarah Ultra Kirana Sdn Bhd (UKSB), Harry Lee Vui Khun oleh peguam bela Zahid, Datuk Ahmad Zaidi Zainal.

Nama Khairy terdapat dalam dalam buku lejar syarikat berkenaan.

Vui Khun yang juga saksi pendakwaan ke-15 kemudian mengesahkan perkataan berkenaan dalam buku itu, namun tidak pasti ia merujuk kepada siapa.

Ahmad Zaidi: Tahu mengenai wang diberikan oleh Wan Quoris (Pengarah UKSB, Wan Quoris Shah Wan Abdul Ghani) kepada KJ seperti dalam buku lejar?

Vui Khun: Saya tidak tahu tetapi beliau (Wan Quoris) akan membuat permintaan dengan saya (untuk beri wang).

Ahmad Zaidi: KJ tiada kaitan dengan perniagaan UKSB. Boleh saya andaikan wang itu untuk dana politik?

Vui Khun: Saya boleh andaikan sedemikian.

Ahmad Zaidi: Saya cadangkan awak tahu Wan Quoris pernah bekerja dengan KJ sebelum ini?

Vui Khun: Saya tidak pasti Wan Quoris pernah kerja dengan KJ, namun beliau beritahu mengenali KJ dengan baik.

Semalam, Vui Khun memaklumkan kepada mahkamah wang diberi oleh syarikat itu kepada Zahid bukan bermotifkan rasuah, sebaliknya untuk dana politik.

Kelmarin, saksi itu mengesahkan syarikatnya menghantar wang tunai setiap bulan dalam Dolar Singapura kepada Zahid dari 2014 hingga 2018 berhubung kontrak sistem Visa Luar Negara (VLN).

Bayaran kepada bekas Timbalan Perdana Menteri itu bermula akhir tahun 2014 dengan bayaran sebanyak SG$200,000 sebulan kemudian meningkat kepada SG$520,000 sebulan pada 2017.

Zahid, 69, berdepan 33 pertuduhan menerima suapan berjumlah SG$13.56 juta daripada UKSB, untuk dirinya selaku Menteri Dalam Negeri bagi melanjutkan kontrak syarikat itu sebagai pengendali Perkhidmatan Pusat Sehenti (OSC) di China dan Sistem VLN serta mengekalkan kontrak perjanjian untuk membekalkan sistem bersepadu VLN kepada syarikat sama oleh kementerian terbabit.

Bagi tujuh lagi pertuduhan, Zahid didakwa sebagai menteri sama mendapatkan untuk dirinya wang tunai SG$1,150,000, RM3 juta, EURO15,000 dan US$15,000 tanpa balasan daripada UKSB yang mempunyai kaitan dengan kerja rasmi beliau.

Beliau didakwa melakukan semua kesalahan itu di Seri Satria, Presint 16, Putrajaya dan Country Heights Kajang antara Oktober 2014 dan Mac 2018.

Selain itu, Vui Khun mengesahkan pendapatan UKSB hasil daripada subkontraktor di Hong Kong yang dilantik syarikat itu untuk melaksanakan sistem VLN.

Ditanya oleh Ahmad Zaidi mengenai sumber dana untuk membayar beberapa individu dalam buku lejar itu, Vui Khun berkata, ia adalah sumber yang sama dari Hong Kong.

Saksi berkenaan juga mengakui wang digunakan untuk membayar individu terbabit tidak dimasukkan dalam akaun bank milik UKSB.

Perbicaraan di hadapan Hakim Datuk Mohd Yazid Mustafa bersambung 30 Mei ini.


Enam negeri bubar DUN hujung Jun, kata Menteri Besar Kedah

Menteri Besar dan Ketua Menteri enam negeri, hari ini (22 Februari 2023) mengadakan pertemuan di Kuala Lumpur bagi membincangkan tarikh sesuai mengadakan Pilihan Raya Negeri (PRN) masing-masing.

Enam mereka ialah Datuk Seri Muhammad Sanusi Md Nor (Kedah); Datuk Ahmad Yakob (Kelantan); Datuk Seri Dr Ahmad Samsuri Mokhtar (Terengganu); Chow Kon Yeow (Ketua Menteri Pulau Pinang); Datuk Seri Amirudin Shari (Selangor); dan Datuk Seri Aminuddin Harun (Negeri Sembilan).

Muhammad Sanusi dalam satu kenyataan hari ini berkata semua menteri besar dan ketua menteri berusaha untuk mengadakan PRN secara serentak.

“Pertemuan enam Menteri Besar dan Ketua Menteri negeri-negeri terbabit diadakan pada petang ini (22 Februari) bagi membincangkan cadangan-cadangan tarikh yang sesuai dibuat pembubaran Dewan Undangan Negeri masing-masing.

“Kesepakatan ini akan dibawa kepada persetujuan parti masing-masing, kemudian akan disembah maklum untuk memohon limpah perkenan Ke Bawah Duli-Duli Yang Maha Mulia Tunku Sultan dan TYT Yang DiPertua negeri-negeri terbabit,” katanya.

Beliau menjelaskan mereka berpendapat tarikh bagi pembubaran DUN yang paling sesuai ialah pada minggu ketiga atau keempat bulan Jun 2023.

“Bergantung kepada limpah perkenan KDYMM Tuanku Sultan dan TYT Yang DiPertua Negeri, tarikh pilihanraya negeri kelak akan ditentukan oleh Suruhanjaya Pilihanraya (SPR),” katanya.

Semua negeri berkenaan sebelum ini tidak menyertai Pilihan Raya Umum Ke-15 yang diadakan pada 19 November 2022.

Kedah, Kelantan dan Terengganu diperintah Perikatan Nasional menerusi PAS, manakala Selangor dan Negeri Sembilan oleh Pakatan Harapan (PKR), serta Pulau Pinang (PH-DAP).


Kes baharu naik lagi, satu kematian

Jangkitan harian Covid-19 di seluruh negara dalam tempoh 24 jam semalam (Khamis, 23 Jun 2022) meningkat lagi dua hari berturut-turut kepada 2,796 kes, berbanding 2,425 pada Rabu, menurut rekod Kementerian Kesihatan (KKM).

Sebanyak 209 daripada jumlah kes harian semalam melibatkan kes import.

Jumlah kes baharu itu menjadikan kumulatif positif sejak Januari 2020 sebanyak 4,549,847 kes – ketiga tertinggi dalam kalangan negara-negara ASEAN selepas Vietnam dan Indonesia.

Dalam tempoh itu, seramai 4,486,787 pesakit telah sembuh, termasuk 2,503 yang pulih semalam.

Daripada jumlah jangkitan baharu itu, 2,097 kes melibatkan individu yang telah menerima suntikan dos penggalak vaksin Covid-19; penerima dua dos (501 kes); individu tidak divaksinasi (181 kes); dan penerima belum lengkap vaksinasi (17 kes).

Data laman sesawang CovidNOW yang dikemas kini tengah malam tadi menujukkan sehingga semalam sebanyak 27,318 kes masih aktif, meningkat berbanding 27,026 kes pada Rabu.

Mereka yang masih menjalani kuarantin di rumah juga naik kepada 26,253 individu berbanding 25,972 pesakit (Isnin), manakala jumlah yang ditempatkan di PKRC meningkat daripada empat pesakit (Rabu) kepada 18 pesakit semalam.

Sementara itu, jumlah individu yang menerima rawatan di hospital akibat Covid-19 sehingga semalam turun sedikit kepada 1,009 berbanding 1,020 kes pada Rabu.

Jumlah pesakit yang dimasukkan ke unit rawatan rapi juga turut meningkat kepada 38 kes, berbanding 30 pada Rabu, dengan 21 daripadanya memerlukan alat bantuan pernafasan.

Berikut adalah pecahan kes harian semalam serta kumulatif positif sejak 2020 mengikut negeri:

Sementara itu, KKM memaklumkan tiada pesakit meninggal dunia akibat komplikasi Covid-19 ketika dalam rawatan di fasiliti kesihatan semalam.

Bagaimanapun, terdapat satu kes kematian di luar fasiliti kesihatan atau kes ‘brought in death’ (BID) di mana ia melibatkan pesakit Covid-19 di Kuala Lumpur.

Jumlah itu menjadikan kumulatif kematian sejak Mac 2020 hingga semalam meningkat kepada 35,742 kes, termasuk 7,581 kes BID.


Kos mengerjakan umrah dijangka naik

Kerajaan menjangkakan kos menunaikan umrah meningkat sedikit susulan beberapa peraturan baharu dan prosedur operasi standard (SOP) diperkenalkan kerajaan Arab Saudi dalam menangani penularan Covid-19.

Menteri di Jabatan Perdana Menteri (Hal Ehwal Agama) Datuk Seri Dr Zulkifli Mohamad Al-Bakri berkata sebahagian besar peningkatan kos itu berkait dengan penjarakan sosial seperti had penghunian bilik hotel dan bas.

“Sebagai contoh – jumlah jemaah dalam bilik penginapan dihadkan kepada dua orang sahaja yang mana sebelum wabak Covid-19, satu bilik boleh memuatkan 4 hingga 6 jemaah. Begitu juga ketika jemaah menaiki bas, yang mana jumlah penumpang dihadkan kepada 50 peratus muatan bas.

“Selain itu, jumlah jemaah di dalam Masjidil Haram turut dihadkan. Pergerakan semasa melaksanakan tawaf dan saie perlu mengikut SOP ketat seperti mana yang kita lihat semasa musim haji baru-baru ini, kerajaan Arab Saudi hanya membenarkan 60 ribu jemaah haji sahaja menunaikan haji,” katanya dalam satu kenyataan hari ini.

Zulkifli berkata peraturan-peraturan berkenaan turut memberi bayangan bahawa ada kemungkinan kesan kepada kos mengerjakan umrah.

“Oleh yang demikian, kita berharap semua yang berhasrat menunaikan umrah perlu akur dan menerima sebarang perubahan baharu tersebut dengan hati terbuka.

“Jemaah umrah harus sentiasa mematuhi SOP terutamanya penjarakan sosial sepanjang mereka melaksanakan umrah, demi keselamatan semua pihak,” katanya.

Pada 1 Ogos lepas, Arab Saudi telah membuka kembali pintunya kepada pelancong dari 49 negara termasuk Malaysia, dengan mempermudah prosedur mendapatkan visa bagi tempoh setahun dan kebenaran tinggal hingga 90 hari di negara itu.

Zulkifli berkata kebenaran itu adalah satu penghormatan dan pengiktirafan kepada sistem pengurusan kesihatan Malaysia.

Namun, beliau berkata pihaknya masih menunggu makluman rasmi dan terperinci dari Kementerian Haji dan Umrah Arab Saudi bagi membenarkan rakyat negara ini menunaikan ibadah umrah.

“Jemaah umrah dari Malaysia yang ingin melaksanakan ibadat umrah perlu bersedia dengan perubahan-perubahan baharu yang bakal ditetapkan oleh Kerajaan Arab Saudi.

“Pihak kami difahamkan kerajaan Arab Saudi sedang meneliti peraturan-peraturan terperinci ke atas sesebuah negara dengan mengambil kira permasalahan penjagaan kesihatan dan keselamatan semua pihak dalam suasana pandemik Covid-19 yang masih belum reda di serata dunia,” katanya.


Ringgit terendah dalam sejarah berbanding dolar Singapura

Ringgit mencecah paras terendah dalam sejarah berbanding dolar Singapura (S$) apabila ia susut ke paras terendah harian 3.4783 sedolar, pagi ini, lapor BH.

Paras itu mengatasi paras terendah harian sebelum ini iaitu 3.4717 yang dicatatkan pada 22 Jun lalu.

Minggu lalu, bank pusat Singapura memberi amaran mengenai pertumbuhan jangka pendek yang lemah untuk salah satu hab kewangan utama Asia dan berkata perjuangannya menentang kenaikan harga belum berakhir walaupun ia menurunkan unjuran inflasi untuk tahun ini.

Pengarah Urusan Penguasa Kewangan Singapura (MAS), Ravi Menon berkata inflasi Singapura akan berkurangan dengan ketara berikutan pendirian dasar monetari yang ketat, tetapi bank pusat itu ‘tidak akan beralih daripada mod menentang inflasi kepada mod menyokong pertumbuhan’.

April lalu, apabila perangkaan harga pengguna utama Singapura meningkat lebih tinggi berbanding jangkaan, MAS bertindak mengukuhkan mata wangnya.

Ia berikutan, bank pusat Singapura itu menggunakan tukaran mata wang asing sebagai alat dasar utama untuk mengatasi masalah inflasi import.

Sementara itu dalam perkembangan lain, nilai ringgit juga susut ke paras terendah tujuh tahun berbanding pound sterling apabila ia menurun kepada 6.0263 pada pagi ini.

Ringgit sebelum ini mencecah paras RM6 setiap pound pada Selasa.

Kali terakhir ringgit merosot kepada RM6 berbanding pound adalah pada 31 Mei 2016, di mana kadar pertukaran berada pada 6.0299.

Ringgit tidak bersendirian kerana pound telah mengukuh berbanding mata wang serantau lain dan dolar AS tahun ini.

Ia juga susulan dasar monetari yang ketat negara itu dalam membendung inflasi.

Pada Jun lalu, Bank of England secara mengejut menaikkan kadar faedahnya sebanyak 50 mata asas.

Bagaimanapun mata wang tempatan meningkat berbanding dolar Amerika Syarikat hari ini apabila diniagakan sekitar 4.6470, naik daripada 4.657 pada Selasa.

Pengarah Urusan SPI Asset Management Stephen Innes yang dipetik Bernama berkata prospek lanjutan kredit kepada pemaju hartanah akan menyaksikan usaha China mempercepatkan pembinaan projek bagi memacu jualan dan meningkatkan permintaan terhadap komoditi.

Pihak berkuasa China juga mengumumkan langkah-langkah untuk menyokong sektor hartanah dengan membenarkan lanjutan pinjaman selama setahun untuk pemaju hartanah kategori ‘sakit’.

“Ini positif untuk dagangan ringgit hari ini. Bagaimanapun, pasaran menjangka penurunan dalam inflasi AS pada Rabu tetapi sudah tentu persoalannya ialah sejauh mana ia akan mengatasi konsensus,” katanya.

Beliau menjelaskan data inflasi AS yang rendah akan menyebabkan dolar AS turun, justeru pengeksport tempatan mungkin menjual dolar AS untuk ringgit terutamanya apabila terdapat petunjuk yuan stabil.


Johor masih kaji ubah cuti hujung minggu Sabtu, Ahad

Kerajaan Johor masih mengkaji rancangan melaksanakan semula cuti hujung minggu kepada Sabtu dan Ahad, berbanding Jumaat dan Sabtu sekarang ini.

Menteri Besar Johor Datuk Onn Hafiz Ghazi berkata keputusan mengenai penyelarasan itu tidak boleh dibuat secara melulu kerana ia melibatkan pelbagai pihak berkepentingan serta perlu mendapat perkenan daripada Sultan Johor Sultan Ibrahim Sultan Iskandar.

Beliau berkata penyelarasan semula cuti hujung minggu itu juga telah menjadi buah mulut rakyat di negeri ini serta pelbagai cadangan telah diterima, menurut Bernama.

“Pelbagai cadangan telah diberikan. Ada yang mahu ia kekal hari Jumaat dan Sabtu supaya mudah pergi solat, ada yang mahu ia diubah ke Sabtu dan Ahad supaya selari dengan Persekutuan.

“Ada yang mahu masa rehat hari Jumaat yang lebih panjang, ada yang mahu cuti dua hari setengah malah ada yang mahu cuti tiga hari seminggu. Semua pandangan dan cadangan ini saya terima dengan baik.

“Namun, perkara ini masih lagi dalam peringkat kajian dan ia melibatkan pelbagai pihak berkepentingan,” katanya ketika menggulung perbahasan pada persidangan Dewan Undangan Negeri (DUN) Johor di Bangunan Sultan Ismail di Iskandar Puteri, hari ini.

Beliau berkata penyelarasan perlu dibuat agar ibu bapa terutama yang bekerja di sektor swasta dapat meluangkan masa bersama anak-anak mereka.

“Ramai ibu bapa yang bekerja di sektor swasta terutamanya, hanya dapat meluangkan masa selama satu hari sahaja dengan anak-anak mereka pada cuti hari minggu disebabkan perbezaaan hari cuti sejak 2014.

“Penyelarasan perlu dibuat agar ibu bapa boleh meluangkan lebih masa bersama keluarga tercinta,” katanya.

Pada 14 Jun lepas, Onn Hafiz berkata kerajaan negeri akan mengkaji semula pelaksanaan cuti hujung minggu dan menjelaskan keputusan mengenai perkara itu akan diumumkan setelah pihaknya mempunyai kaedah tuntas.


Kerajaan perlu sediakan garis masa buka sempadan negara: Muhyiddin

Kerajaan perlu menyediakan garis masa yang tepat untuk membuka semula sempadan negara bagi bagi memulihkan pelbagai kegiatan ekonomi termasuk perdagangan, perindustrian, pelaburan dan pelancongan.

Pengerusi Majlis Pemulihan Negara (MPN) Tan Sri Muhyiddin Yassin berkata pihaknya telah mengusulkan kepada kepada kerajaan agar sempadan negara dibuka secara berperingkat bermula bulan lalu tetapi tidak diikuti, lapor Bernama.

“MPN telah usulkan supaya sempadan negara dibuka secara berperingkat secepat mungkin, kita cadang Januari, tapi belum buka juga. Kerajaan kena ada garis masa tepat – sebulan ke, dua bulan ke.. (buka sempadan).

“Kita tutup sepanjang masa tak boleh, proses pemulihan ekonomi takkan berlaku, sekarang memang ada (proses pemulihan ekonomi) tapi terbatas dan kita takkan berjaya,” katanya kepada pemberita selepas menghadiri majlis Resepsi Tahun Baharu Cina anjuran Gerakan hari ini.

MPN sebelum ini mencadangkan sempadan negara dibuka kepada pelawat antarabangsa selewat-lewatnya pada 1 Januari tahun ini.

Menurut Muhyiddin pembukaan sempadan boleh dibuat secara berperingkat dengan mengambil kira prosedur operasi standard (SOP) tertentu termasuk kuarantin dan ujian saringan Covid-19 sebagai langkah berjaga-jaga susulan penularan varian Omicron.


Dr M sudah dipindah ke wad biasa, kata Marina

Keadaan kesihatan Tun Dr Mahathir Mohamad semakin pulih dan telah dipindahkan ke wad biasa Institut Jantung Negara (IJN) hari ini, kata Datin Paduka Marina Mahathir.

Anak sulung bekas perdana menteri itu berkata Dr Mahathir yang sebelum ini dirawat di Unit Rawatan Koronari IJN, kini ceria dan bersemangat untuk kembali pulih sepenuhnya, menurut laporan Bernama.

“Daripada penilaian pasukan doktor pakar yang merawat Tun Dr Mahathir Mohamad, beliau didapati semakin pulih,” kata Marina dalam kenyataan hari ini.

Beliau berkata bagi mengelak jangkitan, kedua-dua Dr Mahathir dan isteri, Tun Dr Siti Hasmah Mohd Ali tidak dibenarkan menerima pelawat di IJN ketika ini.

Marina berkata Dr Mahathir dan seluruh ahli keluarga mengucapkan terima kasih kepada semua pihak yang mendoakan agar beliau sembuh sepenuhnya.

Sabtu lepas, Marina dalam kenyataan memaklumkan bahawa keadaan Dr Mahathir stabil dan memberi respons yang baik kepada rawatan lanjutan prosedur elektif yang dijalankan 8 Jan lepas.

Sebelum ini, Dr Mahathir dimasukkan ke IJN pada 7 Jan bagi menjalani prosedur perubatan elektif sehari selepas itu dan dibenarkan keluar pada 13 Jan.


Projek tambak pulau: KM P.Pinang bagi modal untuk PN

Kerajaan Pakatan Harapan (PH) Pulau Pinang dilihat membuka ruang kepada Perikatan Nasional (PN) dalam isu projek tambakan pulau di negeri itu.

Bekas pemimpin UMNO, Khairy Jamaluddin berkata ketua menterinya, Chow Kon Yeow dilihat gagal merungkai kebimbangan pelbagai pihak yang berkepentingan dengan projek Tambakan Laut Selatan Pulau Pinang (PSI) itu.

Malah katanya, ADUN DAP itu gagal memberi penjelasan sebaiknya serta tidak mengendahkan bantahan yang dibuat.

“Contoh apabila ditanya, apakah 71 syarat yang dikenakan oleh Jabatan Alam Sekitar? Chow kata butiran semua ada dalam laman web, boleh rujuk di sana. Boleh baca.

“Laporan itu setebal 1,000 muka surat lebih, ia sangat teknikal. Sebagai orang biasa saya percaya mereka kurang faham” katanya dalam program Keluar Sekejap.

Menurut bekas menteri kesihatan itu, Kon Yeow bukan sahaja bersikap lepas tangan malah angkuh yang akan memberi kesan pada pilihan raya negeri (PRN) nanti.

Katanya lagi, PN melalui diketuai Ahli Parlimen Tasek Gelugor Wan Saiful Wan Jan, mempunyai kepakaran untuk menggunakan isu PSI sebagai strategi kempen bagi menawan tujuh atau lapan DUN kerusi majoriti Melayu khususnya di tanah besar.

Kerajaan Pulau Pinang hari ini menyiarkan 71 syarat yang dikenakan JAS dalam kelulusan bersyarat yang diberikan untuk PSI di laman web Perbadanan Infrastruktur Pulau Pinang (PIC).


Mesyuarat MT pada Ahad bincang kedudukan Zahid selepas tular klip audio

Kedudukan Datuk Seri Ahmad Zahid Hamidi selaku Presiden UMNO akan menjadi intipati utama dalam Mesyuarat Majlis Tertinggi (MT) UMNO yang dijadualkan berlangsung pada Ahad ini sejak berakhirnya Perhimpunan Agung UMNO 2020 (PAU) dan penularan klip audio pakatan sulit.

Sumber Agenda Daily mendedahkan banyak perkara akan dibangkitkan oleh Ahli MT khususnya penjelasan Zahid berhubung klip audio dengan Ketua Pembangkang, Datuk Seri Anwar Ibrahim yang dikaitkan dengan dirinya selain desakan supaya pemilihan parti diadakan dengan segera.

Dijangkakan ia bukan satu mesyuarat yang mudah akan dipengerusikan Zahid selepas pendedahan klip audio dengan Anwar, semua mata pastinya tertumpu kepada sosok yang sudah dibuktikan mempunyai hubungan intim dengan Anwar dan ia terpulang kepada pengalaman Zahid untuk mendamaikan semula UMNO yang kini sudah pun berdepan perpecahan dalaman.

Mengenai pemilihan parti, sumber memberitahu kesesuaian untuk mengadakan pemilihan parti yang akan berakhir mandat pada Jun ini akan menjadi topik utama bagaimanapun mereka perlu menimbang sejauh mana kesannya terhadap parti.

“Kalau adakan pemilihan sekarang, kita tahu akibatnya. Ada Pro dan kontra. Semua itu akan diambil kira dan pertimbangan mana yang kurang mudarat kepada parti, itu yang kita akan pilih Ahad ini,” kata sumber.

Jelas sumber, Zahid mungkin cuba membangkitkan isu berhubung kedudukan Menteri dan Timbalan Menteri UMNO untuk samaada kekal atau meletakan jawatan mereka walaupun semasa PAU lalu sudah diputuskan mereka hanya perlu berundur daripada Kabinet kerajaan Perikatan Nasional (PN) sebaik Parlimen dibubarkan dan selagi perkara itu tidak berlaku mereka boleh kekal berada dalam kerajaan.

Zahid semasa tular perbualan dengan Anwar ada berbincang berhubung isu peletakan jawatan Menteri dan Timbalan Menteri UMNO, kedua-dua mereka berbincang strategi untuk memaksa kumpulan tersebut meletakan jawatan mereka.

“Isu klip audio mengenai perbincangan antara Anwar dan Zahid berhubung kedudukan Menteri dan Timbalan Menteri UMNO juga tidak boleh dianggap remeh, pastinya ahli MT dan akar umbi mahu tahu adakah benar Zahid ada niat untuk memaksa mereka meletak jawatan,” katanya lagi.

Menurut sumber lagi, pergolakan dalaman UMNO tidak semestinya berakhir dengan pengunduran Zahid sekiranya beliau tunduk dengan permintaan itu memandangkan terdapat juga kumpulan dalam UMNO yang mengintai peluang bagi merebut jawatan nombor satu tersebut.

Bagaimanapun, ahli MT dijangka membuat keputusan dengan mementingkan masa depan parti berbanding kepentingan sosok tubuh seorang individu yang dianggap liabiliti kepada parti.

“Persoalan sekarang, tuan tubuh badan (Ahmad Zahid) nak berehat kah?

“Persoalan kedua, kalau kita ubah sekalipun, Tok Mat (Datuk Seri Mohamad Hasan) diangkat, bagaimana dengan Datuk Seri Ismail Sabri? Bagaimana dengan Hihammuddin?

“Yang lain-lain lagi nak bertanding presiden tu. Mereka puas hatikah kalau Tok Mat diangkat sebagai calon Perdana Menteri? Cuma ia kurang mudarat kepada parti jika bukan Zahid yang terajui parti,” ujarnya lagi.


Projek di Bukit Cherakah dilulus masa BN, Khir Toyo jadi MB

Berdepan kemarahan orang ramai berhubung kehilangan kawasan hijau yang semakin meningkat, Menteri Besar (MB) Selangor Datuk Seri Amirudin Shari hari ini (13 September) berkata kerajaan negeri mungkin perlu membayar pampasan sebanyak RM1 bilion jika projek pembangunan di Bukit Cherakah dibatalkan secara mengejut.

Menurutnya projek pembangunan berkenaan diluluskan ketika kali terakhir Barisan Nasional (BN) menerajui Selangor di bawah kepimpinan MB ke-14 Dr Khir Toyo.

“Dia (Khir Toyo) tidak boleh lepaskan… dia perlu bertanggungjawab,” kata Amirudin kepada pemberita selepas melancarkan Buku Meja Kopi Air Selangor di Pusat Beli-Belah 1Utama di Petaling Jaya.

Beliau menjawab kenyataan Dr Khir, semalam melahirkan kekecewaan dan mengatakan Amirudin cuba mengalihkan kesalahan kerana menyahwartakan sebahagian daripada hutan simpan Bukit Cherakah.

Amirudin berkata, banyak keputusan kerajaan negeri berhubung tanah yang dibuat ketika Dr Khir menjadi MB, sekali gus mendedahkannya kepada tindakan undang-undang.

Dr Khir adalah MB Selangor dari 2000 hingga 2008.

Minggu lalu, Amirudin berkata kerajaan Selangor akan menyelesaikan proses untuk menyahwartakan sebahagian Bukit Cherakah bagi mengelak kemungkinan tindakan undang-undang oleh syarikat yang mempunyai kepentingan di sana.

Beliau menambah bahawa membatalkan keputusan tahun 2000 akan memberi lebih banyak manfaat kepada pemaju kerana mereka akan diberi pampasan yang besar atas kehilangan perniagaan mereka.

“Jika kerajaan tidak meneruskannya, ia akan berdepan dengan saman kerana syarikat tersebut akan kehilangan peluang perniagaan mereka yang diluluskan oleh bekas Exco kerajaan negeri,” katanya.

Dua kumpulan alam sekitar sebelum ini telah mengheret kerajaan Selangor ke mahkamah bagi menghalangnya daripada membatalkan status sebahagian Bukit Cherakah untuk tujuan pembangunan.


Khairy dakwa wujud komplot lulus usul dua jawatan tak dipertandingkan

Terdapat komplot dalam kalangan perwakilan UMNO yang merancang untuk meluluskan usul tambahan supaya dua jawatan tertinggi UMNO tidak dipertandingkan dalam pemilihan akan datang.

Pendedahan berhubung komplot yang dikatakan ‘Langkah Dewan Merdeka’ itu didedahkan oleh Khairy Jamaluddin Abu Bakar dengan mendakwa terdapat perwakilan import yang dibawa untuk menyokong usul supaya jawatan Presiden dan Timbalan Presiden tidak dipertandingkan pada pemilihan parti nanti.

“Malah, beberapa ‘tag’ (tanda) di kerusi di Dewan Merdeka yang dikhaskan untuk perwakilan bahagian telah dicabut dan ditanggal supaya perwakilan import boleh dibawa masuk untuk sorak (sokongan) dan ‘bulldoze’ usul supaya ia (jawatan Presiden dan Timbalan Presiden) tidak dipertandingkan,” katanya dalam satu video di TikTok, hari ini.

Mengulas lanjut, Khairy menyifatkan usul tambahan itu sebagai pelik apabila disampaikan oleh wakil daripada Bahagian Rembau, memandangkan Timbalan Presiden UMNO, Datuk Seri Mohamad Hasan adalah Ketua Bahagian UMNO Rembau.

“Kalau nak bawa usul penambahan pun, lindunglah sikit. What happen to you (Apa dah jadi pada kamu) Mat Hasan (Mohamad)?” soalnya.

Sehubungan itu, Khairy yang juga bekas Ahli Parlimen Rembau, merayu kepada semua perwakilan UMNO dalam Dewan Merdeka supaya tidak meluluskan usul tambahan berkenaan, sebaliknya memberi kebebasan kepada perwakilan untuk memilih pucuk pimpinan parti.

Beliau turut memberi jaminan pertandingan dua jawatan itu tidak akan menyebabkan UMNO berpecah-belah, sebaliknya akan menyokong mana-mana individu yang mendapat mandat menerajui UMNO.

“Saya janji bahawa pemilihan tidak akan membawa kepada perpecahan. Siapa yang menang dapat mandat daripada parti. Siapa yang menang, kita sokong dan kita ketepikan segala perbezaan selepas selesai pemilihan nanti.

“Kita dah tinggal 26 kerusi Parlimen UMNO. Ini prestasi yang terburuk dalam sejarah parti kita.

“Jadi sangat penting perwakilan dalam UMNO jangan melakukan ‘Langkah Dewan Merdeka’ untuk bunuh demokrasi, menidakkan suara perwakilan di akar umbi menentukan masa depan UMNO dan memilih siapa yang boleh dan layak menerajui parti kita dan membangkitkan semula parti keramat UMNO,” katanya lagi.

Semalam, Dewan Merdeka dilapor gamat selepas perwakilan Negeri Sembilan mencadangkan usul tambahan supaya dua jawatan tertinggi UMNO tidak dipertandingkan pada pemilihan parti akan datang.

Cadangan usul tambahan dikemukakan wakil UMNO Bahagian Rembau, Mohd Shukri Shamsudin, ketika berucap sebagai pencadang usul Ucapan Dasar Presiden dan mendapat reaksi berbeza daripada perwakilan.


Zahid, Najib boleh desak disegerakan PRU, kenapa tidak pemilihan UMNO?

Jika Presiden UMNO, Datuk Seri Ahmad Zahid Hamidi dan bekas presiden, Datuk Seri Najib Razak boleh mendesak supaya diadakan segera pilihan raya umum (PRU) mengapa kedua-dua mereka ini takut pula sekiranya pemilihan UMNO diadakan juga tahun ini?

Kedua-dua proses ini sama pentingnya, jika Zahid dan Najib berhujah untuk memastikan kerajaan baharu mendapat mandat penuh dari rakyat maka UMNO juga perlu mengikut langkah sama untuk memastikan pimpinan parti mendapat mandat penuh daripada akar umbi.

Jangan bersikap acuh tidak acuh, jika mereka berdua memberikan alasan bahawa pilihan raya umum itu penting seharusnya juga pemilihan parti yang sepatutnya dijadualkan berlangsung Jun ini juga diadakan.

Tidak perlu lah memberikan alasan dangkal atau pun semata-mata untuk menyedapkan hati sendiri semata-mata.

Gesaan untuk mengadakan pilihan raya umum adalah langkah yang tergesa-gesa dan hanya akan merencatkan pelan pemulihan ekonomi yang sedang dilaksanakan kerajaan ketika ini.

Lebih menghairankan, Ahmad Zahid dan Najib ini seakan senada dengan blok pembangkang.

Adakah Ahmad Zahid terlupa bahawa partinya itu sebahagian dalam Kabinet kerajaan Perikatan Nasional (PN), bukankah terdapat menteri dan timbalan menteri yang dilantik dikalangan Ahli Parlimen UMNO?

Hari ini bekas Ketua Pemuda UMNO, Khairy Jamaluddin Abu Bakar melaungkan menggesa agar segera dilaksanakan pemilihan UMNO tahun ini.

“Hanya satu cara untuk menyelesaikan kemelut dalaman Umno. Segerakan pemilihan parti. Jangan tangguhkan sehingga selepas PRU,” kata Khairy.

Tapi cabaran Khairy ini dibalas pula Ketua Pemuda UMNO baharu, Datuk Asyraf Wajdi Dusuki dengan meletak syarat Menteri dan Timbalan Menteri UMNO yang mendesak supaya pemilihan parti disegerakan perlu meletak jawatan terlebih dahulu.

Asraf, budak Najib ini memberikan alasan yang paling kurang cerdik pernah dilontarkan, sejak bila pula pemilihan UMNO sebelum ini meletak syarat sedemikian.

Jangan lah meletak syarat untuk sedap diri, jangan lah menjadikan alasan adil dan tidak adil walhal Najib sebelum ini bertanding jawatan Presiden tidak pula beliau melepaskan jawatan sebagai perdana menteri.

Cukup-cukup lah hendak membela Najib yang terpalit berdozen kes di mahkamah Asraf, sampai bila nak jadi tukang membawa beg Najib wahai si Asraf. Sudah-sudah lah, balik lah ke pangkal jalan.

Sekarang bola di gelanggang Zahid, adakah beliau berani mengumumkan tarikh pemilihan UMNO dengan kadar segera agar akar umbi tidak perlu ternanti-nanti menunggu pemilihan parti diadakan?

Kini, khabar angin dibawah semakin bertiup kencang kononnya pemilihan parti bakal ditangguhkan, apakah sebenarnya sandiwara Zahid dalam melengah-lengahkan pemilihan parti?

Dalam keadaan mendesak buat masa ini, pastinya Zahid kini sedang mencongak untung rugi dan nasib karier politiknya, oleh sedemikian lebih cepat naratif UMNO bekerjasama dengan blok pembangkang (PH) kalau boleh disegerakan dan bukannya mendahulukan pemilihan parti.

Sekiranya pemilihan parti diadakan, kekangan sumber dan pengaruh dikalangan akar umbi yang semakin merosot sama sekali tidak akan menyebelahinya.

Bukan orang tidak tahu, orang-orang kuatnya yang dahulu setia bersumpah darah dengan Zahid juga sudah berpindah kem, malah ada yang sudah merajuk menjauhi diri daripada Presiden UMNO tersebut.

Pilihan di tangan Zahid kini hanya berpaut kepada Presiden PKR, Datuk Seri Anwar Ibrahim yang juga bekas bosnya sebelum membelot ketika era reformasi sekitar 1998-1999.

Lebih malang lagi, UMNO kini terpaksa menjadi pengemis seolah meminta simpati kepada Anwar yang dahulunya mereka tentang habis-habisan dan lebih memalukan lagi apabila Zahid selaku nakhoda sanggup mengadaikan maruah UMNO demi masa depan politiknya.

Jika mahu tunjukkan keberanian sebenar, Zahid sepatutnya menyahut cabaran dengan mengumumkan tarikh pemilihan parti dan bukannya mengikuti bontot blok pembangkang yang dipimpin Anwar semata-mata mahu melepaskan diri daripada kes mahkamah dihadapinya.


KJ arah KKM kompaun Hishammuddin, Hasni, Vigneswaran

Menteri Kesihatan Khairy Jamaluddin mengarahkan pegawai Kementerian Kesihatan (KKM) supaya mengeluarkan kompaun kepada Menteri Besar Johor Datuk Hasni Mohammad kerana melanggar prosedur operasi standard (SOP) Covid-19.

Turut diarah dikenakan kompaun ialah Menteri Kanan Pertahanan Datuk Seri Hishammuddin Hussein dan Presiden MIC Tan Sri S A Vigneswaran.

Kompaun itu dikeluarkan kerana melanggar prosedur operasi standard (SOP) Akta Pencegahan dan Pengawalan Penyakit Berjangkit 1988 (Akta 342) kerana berkumpul.

Ketiga-tiga pemimpin Barisan Nasional (BN) itu dikenakan kompaun kerana melanggar SOP ketika majlis pelancaran Briged MIC Johor di EduCity Kota Iskandar, Johor hari ini.

“Saya mengarahkan pegawai @KKMPutrajaya (Kementerian Kesihatan Malaysia) untuk keluarkan kompaun kepada DS Hishammuddin, DS Hasni, TS Vigneswaran, pemimpin utama yang hadir dan penganjur di bawah Akta 342.

“@KKMPutrajaya akan terus pantau SOP sempena PRN (Pilihan Raya Negeri) Johor,” katanya menerusi akaun rasmi Twitternya.

Sebelum ini, Khairy mengesahkan PRN Johor boleh diteruskan walaupun Malaysia kini berada dalam gelombang Omicron, dengan bilangan kes positif menunjukkan lonjakan.

Khairy berkata, ia berikutan pesakit Covid-19 yang dijangkiti varian Omicron tidak menunjukkan kesan teruk berbanding varian Delta.

“Saya dengan Kementerian Kesihatan Malaysia (KKM) sudah muktamadkan syor prosedur operasi standard (SOP) dan syor itu sudah dikemukakan kepada Majlis Keselamatan Negara (MKN), seterusnya kepada Suruhanjaya Pilihan Raya (SPR).

“Pendirian KKM adalah, memandangkan Omicron setakat ini tidak menunjukkan kesan yang teruk seperti Delta dan semua data menunjukkan kesannya tidak seteruk Delta, maka PRN boleh diteruskan tetapi dengan SOP yang akan diumumkan kelak, yang dimuktamadkan drafnya, pagi tadi,” katanya.